Mekanisme tangani kos sara hidup masih lemah  – Amin Shukor

KUALA LUMPUR: Mekanisme yang dilaksanakan oleh kerajaan dalam menangani isu kos sara hidup, isu kenaikan harga barang masih lemah dan perlu ada alternatif lain.

Luahan pendapat itu dilontarkan oleh Pengarah Urusan Summerfield, Mohd Amin Shukor sebagai pemain industri dari syarikat pengeluar susu milik Bumiputera, Hybrid Allied Dairy Company Sdn Bhd (HADC) yang memiliki jenama Summerfield.

Beliau berkata, realitinya isu harga barang bukan perkara baharu tetapi perlu diakui keadaan semasa kerajaan, mekanisme yang ada kurang berkesan menangani isu ini.

“Saya sebagai pemain industri turut terbeban dengan isu kenaikan harga barang, apatah lagi pengguna iaitu rakyat.

“Contoh paling hampir iaitu ketika Bazar Ramadan sekarang harga makanan sangat mahal dan jauh lebih tinggi berbanding sebelum ini,” katanya kepada media selepas Majlis Berbuka Puasa IKMa di Sunway Putra Hotel di sini.

Turut hadir, Timbalannya, Mohd Zaid Mat Yunus dan Timbalan Ketua Pengarah (Pengurusan) IKMa, Hamidah Mohd Jos.

Seramai 150 tetamu jemputan hadir dan kebanyakannya wakil agensi media.

Beliau yang merangkap Ketua Pemuda UMNO Bahagian Damansara berkata, kerajaan yang dilihat amat menitiberatkan mengenai kebajikan rakyat ini perlu lebih efisien dalam mencari mekanisme lebih berkesan untuk mengurangkan kos sara hidup rakyat.

Author

Tun Puteh Wanti

View all posts

View all posts


200 buah bot kibar bendera Palestin tanda solidariti

TUMPAT: Sebanyak 200 bot menyusuri Sungai Kelantan sambil kibarkan bendera Palestin sebagai tanda sokongan padu kepada umat Islam di negara berkenaan yang sedang berdepan penindasan rejim Zionis.

Perarakan sejauh dua kilometer yang bermula di jeti Laman Warisan Kampung Laut ke Lembah Sireh, Kota Bharu dekat sini itu melibatkan pelbagai lapisan umur.

Pengarah Program, Anas Rizuan Shamsuddin berkata, pihaknya terharu dengan sokongan padu yang diberikan oleh golongan nelayan, penduduk pulau, belia, pertubuhan bukan kerajaan (NGO) Kelab Anak Muda Tumpat yang menjayakan perarakan ini.

Menurutnya, walaupun kali pertama dianjurkan namun semangat itu mencerminkan keteguhan rakyat Kelantan dalam menyokong perjuangan Palestin.

“Alhamdulillah, kita mulakan pelepasan bot dengan bacaan Qunut Nazilah, laungan takbir dan nyanyian lagu berkait perjuangan Palestin.

“Hal ini bagi menyemarakkan lagi sifat kecaknaan para peserta kepada umat Islam di negara berkenaan,” katanya ketika ditemui pemberita selepas pelepasan Perarakan Bot Solidariti Palestin di jeti Laman Warisan Kampung Laut anjuran NGO Kelab Anak Muda Tumpat hari ini.

Pelepasan disempurnakan Ahli Dewan Undangan Negeri (ADUN) Pasir Pekan, Datuk Ahmad Yaakob.

Sementara itu Ahmad berkata, ini satu himpunan bersejarah zahirkan solidariti kepada Palestin.

“Walaupun kita semua tidak dapat bersama rakyat Palestin di sana tetapi hari ini kita zahirkan solidariti untuk bersama-sama Palestin. Teruskan berdoa agar Allah bantu rakyat Palestin semoga diteguhkan keimanan mereka,” katanya. – Utusan

Authors

Media Variasi

View all posts

Diyana Rahip

View all posts

View all posts

View all posts


Isu sempadan Pulau Pinang-Kedah: Tindakan akan diambil terhadap penyebar maklumat palsu

TASEK GELUGOR: Tindakan akan diambil ke atas mana-mana pihak yang menyebarkan maklumat palsu berkenaan isu sempadan Pulau Pinang dan Kedah.

Menteri Komunikasi dan Digital, Fahmi Fadzil berkata, semua pihak wajib akur dengan kedudukan negeri Pulau Pinang seperti mana termaktub dalam Perlembagaan.

“Saya difahamkan ada laporan polis telah dibuat, saya serah kepada pihak berkuasa untuk melakukan siasatan dan juga mengambil apa-apa tindakan yang patut.

“Polis bebas menyiasat di bawah mana-mana Akta, (manakala) Peguam Negara pula boleh memutuskan sekiranya akan membuat pendakwaan mengikut undang-undang yang dirasakan sesuai,” katanya dalam sidang media selepas merasmikan Majlis Prapelancaran Komuniti Madani di sini hari ini.

Pada masa yang sama, beliau menegaskan bahawa tidak ada syak wasangka atau waswas mengenai perkara itu kerana di dalam perlembagaan memang jelas disebut ‘Negeri Pulau Pinang’.

Tambahnya jika ada mana-mana pihak yang cuba mengambil kesempatan dan menyebarkan maklumat palsu, maka pihak berkuasa akan mengambil tindakan untuk menyiasat bagi mengekang maklumat-maklumat palsu daripada tersebar.

Beliau berkata demikian sebagai mengulas kenyataan Menteri Besar Kedah, Datuk Seri Muhammad Sanusi Md Noor beberapa hari lepas yang berkaitan dengan Pulau Pinang dan Kedah. – BERNAMA


KKM catat 39 kes kumulatif berkaitan cuaca panas

KUALA LUMPUR: Sebanyak 39 kes kumulatif berkaitan cuaca panas direkodkan bagi Minggu Epidemiologi (ME) ke-16 hingga ME ke-23 iaitu dari 4 hingga 10 Jun lepas.

Menteri Kesihatan, Dr Zaliha Mustafa berkata, daripada jumlah itu, 23 kes melibatkan kelesuan haba, kejang haba (11) dan strok haba (5).

“Bilangan keseluruhan kes berkaitan cuaca panas mengikut negeri adalah 10 kes di Kelantan, Sabah (9), Sarawak (8), Melaka (4), Terengganu (3), Kedah (2) manakala masing-masing satu kes di Pahang, Kuala Lumpur serta Perak,” katanya dalam kenyataan hari ini.

Beliau berkata, mengikut pecahan umur, golongan dewasa mencatatkan 25 kes, remaja sebanyak sembilan kes, kanak-kanak tiga kes dan dua kes melibatkan warga emas.

“Tiada kes kematian baru akibat strok haba dilaporkan pada ME 23/2023. Ini menjadikan bilangan kumulatif kes kematian akibat strok haba kekal sebanyak satu kes sahaja iaitu yang dilaporkan pada 25 April 2023. Kesemua kes yang mendapat rawatan adalah stabil dan telah discaj,” katanya.

Dalam pada itu, Dr Zaliha berkata, negara kini berada dalam Monsun Barat Daya dan El Nino lemah sehingga September 2023 yang berpotensi menyebabkan cuaca dalam negara menjadi lebih kering berbanding Monsun Barat Daya pada 2020 hingga 2022.

Beliau berkata, keadaan cuaca kering yang berpanjangan itu juga berpotensi mengakibatkan paras air di empangan berkurangan sekali gus menyebabkan bekalan air bersih terganggu, kejadian kebakaran terbuka dan  jerebu yang boleh menjejaskan kesihatan masyarakat.

“Sehubungan itu, Kementerian Kesihatan (KKM) menasihatkan orang ramai agar mengehadkan tempoh berada di kawasan panas terik dan mengurangkan aktiviti fizikal lasak semasa cuaca panas.

“Orang ramai juga digalakkan untuk kerap minum air dan elakkan daripada melakukan pembakaran terbuka. Sekiranya tidak sihat, dapatkan rawatan segera di fasiliti kesihatan berdekatan,” katanya.  – BERNAMA


Roborock perkenal robot vakum siri S8 di Malaysia

KUALA LUMPUR: Pereka teknologi robotik ultra pintar yang direka khas untuk memudahkan kehidupan, Roborock, kini melancarkan produk pembersih vakum mewah siri Roborock S8.

Syarikat robot vakum, AI China dengan barisan produk kelimanya di negara ini dijangka mampu membantu pengguna membersihkan kediaman lebih praktikal.

Naib Presiden Jabatan Jualan Luar Negara Roborock, Elvis Wang berkata, asprasi Roborock ketika mula dilancarkan di Malaysia pada tahun 2019 adalah memberikan penyelesaian mudah kepada pengguna.

“Produk ini akan membantu mengurangkan masa yang diperlukan untuk mencuci
kediaman, sekaligus memberikan mereka lebih banyak masa untuk melakukan tugasan lain.

“Kami menjangkakan industri akan terus berkembang maju pada tahun-tahun akan datang, dengan galakan oleh peningkatan pembandaran, peningkatan pendapatan boleh guna dan trend ke arah aplikasi rumah pintar yang semakin meningkat.

“Sebagai jenama yang menawarkan produk pembersih vakum mewah dengan harga berpatutan, kami akan terus mempertimbangkan titik harga kami, menggalakkan kesedaran pengguna dan menyediakan perkhidmatan pelanggan yang lebih memuaskan.

“Dengan pengenalan siri S8, yang merupakan satu lagi produk yang membawa revolusi terkini daripada Roborock, sudah pasti akan menawarkan lebih banyak fungsi dan keupayaan kepada pengguna.

“Saya tidak ragu-ragu bahawa kami boleh menawarkan produk yang mampu bersaing dengan jenama antarabangsa yang lain,” ujar beliau di dalam satu kenyataan.

Roborock kini telah berada di pasaran Malaysia sejak lima tahun lalu dan telah memantapkan kedudukannya sebagai salah satu jenama pembersih vakum pilihan utama pengguna dengan inovasi kecerdasan buatan.

Fungsi dan prestasi yang cemerlang menjadikannya salah satu pembersih vakum robot terlaris dijual di pasaran tempatan.

“Kami yakin dengan pertumbuhan dan perkembangan pasaran kami di Malaysia kerana wujudnya permintaan untuk produk kami.

“Kami berterima kasih kepada rakan strategik pemasaran kami seperti Lazada, Shopee dan TikTok kerana mereka merupakan platform e-dagang yang memberi peluang kepada kami untuk mengembangkan jualan kami dengan pesat, ” katanya.

Roborock juga merancang untuk membuka premis fizikal di Malaysia bagi menyediakan pengalaman membeli-belah yang lebih lengkap buat pelanggan.

Pengarah Asia Pasifik Roborock, Joan Hu berkata, perkara utama yang menjadikan jenama ini berdaya saing dan menonjol dalam pasaran ialah sokongan oleh pasukan penyelidikan dan pembangunan yang kukuh, dengan pelaburan yang mewah dalam tenaga pakar yang terdiri daripada jurutera mahir, saintis, pakar pembuatan dan pereka bentuk.

Majlis pelancaran produk di Malaysia pada tahun 2021, telah diadakan secara dalam talian melalui siaran langsung, yang menampilkan atlet negara Datuk Wira Lee Chong Wei dan Tan Boon Heong sebagai tetamu istimewa.

Kali ini, Roborock telah bekerjasama dengan selebriti Daphne Iking.

Siri Roborock S8 menampilkan kuasa sedutan yang lebih baik dengan kelengkapan berus dwi-gelek.

Siri ini boleh didapati dalam tiga model, iaitu Roborock S8 Pro Ultra, Roborock S8+, dan Roborock S8.

Model teratas, S8 Pro Ultra yang menampilkan sistem RockDock Ultra baharu, yang menyediakan ciri pembersihan mop automatik, pengosongan dan pengisian semula habuk serta pembersihan diri.

Author

Tun Puteh Wanti

View all posts

View all posts


Sebabkan kematian rakan kerana masak tak sedap, pekerja ladang dipenjara 22 tahun

PUTRAJAYA: Seorang pekerja ladang yang menyebabkan kematian rakan serumahnya kerana masakan tidak sedap hari ini terlepas tali gantung selepas Mahkamah Rayuan menggantikan hukuman itu dengan penjara selama 22 tahun.

Panel tiga hakim terdiri daripada  Datuk Seri Kamaludin Md Said, Datuk P.Ravinthran dan Datuk Hashim Hamzah membuat keputusan itu selepas membenarkan rayuan Mohamad Rosli Naqur Gani untuk mengurangkan pertuduhan terhadapnya daripada membunuh kepada menyebabkan kematian tanpa niat.

Lelaki berusia 41 tahun itu didakwa menyebabkan kematian R. Devadas, 60, di sebuah rumah tidak bernombor di Estet Getah Chuan Leng, Bellengu Halt, Mentakap, Pahang antara 1.50 hingga 11.50 pagi pada 17 April 2017.

Dia diperintah menjalani hukuman penjara dari tarikh tangkap iaitu 17 April 2017.

Mahkamah Rayuan membuat keputusan itu selepas mendapati berdasarkan bukti, sabitan ke atas Mohamed Rosli adalah tidak selamat.

Kamaludin, yang mengetuai panel itu, dalam penghakimannya berkata Mahkamah Tinggi gagal mempertimbang keseluruhan pembelaan Mohamad Rosli bahawa dia telah diprovok.

Mohamad Rosli dijatuhi hukuman mati oleh Mahkamah Tinggi Temerloh pada 22 Oktober 2019 selepas didapati bersalah membunuh Devadas.

Mengikut keterangan di mahkamah, Mohamad Rosli dan Devadas selalu bergaduh kerana tertuduh tidak menyukai masakan mangsa manakala si mati turut menuduh Mohamad Rosli tidak menyimpan makanan untuknya.

Kedua-duanya tinggal bersama seorang lagi pekerja di sebuah rumah yang disediakan oleh majikan mereka.

Terdahulu, peguam S. Sundarajan, yang mewakili Mohamad Rosli, berhujah bahawa berlaku pergaduhan selepas mangsa memprovok tertuduh dan kedua-duanya mabuk ketika itu.

Timbalan Pendakwa Raya How May Ling pula memohon mahkamah agar mengenakan hukuman penjara maksimum 30 ke atas tertuduh kerana mangsa mengalami kecederaan parah iaitu patah tulung rusuk selepas diserang dengan kayu dan parang. – BERNAMA


Arab Saudi, AS setuju perkukuh kerjasama dalam teknologi, sains

RIYADH: Arab Saudi dan Amerika Syarikat (AS) pada Jumaat bersetuju mengukuhkan kerjasama dalam pelbagai bidang termasuk rangkaian 5G, keselamatan siber, penerokaan angkasa lepas dan kesihatan umum, lapor Xinhua memetik  Al Arabiya News.

Perjanjian itu dibuat sempena lawatan negara pertama Presiden Joe Biden ke negara itu untuk mengadakan pertemuan dengan pemimpin Arab Saudi bagi menyemak keperluan pertahanan dan membincangkan kepentingan aspek keselamatan tenaga global.

Menurut kenyataan selepas mesyuarat berkenaan, Biden mengalu-alukan langkah terbaru Saudi menandatangani Perjanjian Artemis yang diterajui NASA, perjanjian membabitkan penerokaan angkasa lepas.

Biden berkata AS mengukuhkan semula komitmennya untuk melaksanakan penerokaan dan pengunaan angkasa lepas secara bertanggungjawab, aman dan mampan.

Presiden AS itu turut memuji peranan yang dimainkan Arab Saudi dalam menyokong usaha gencatan senjata di Yaman.

Arab Saudi adalah destinasi terakhir Biden dalam rangka lawatannya ke Timur Tengah.

Lawatan diplomatik itu bermula pada Rabu dan dijangka berakhir Sabtu, turut meliputi Israel dan Tebing Barat.

Biden dijadual menghadiri sidang kemuncak Majlis Kerjasama Teluk pada Sabtu. Sidang berkenaan turut dihadiri Raja Jordan, Presiden Mesir dan Perdana Menteri Iraq. – BERNAMA


Rakyat tolak kerajaan lemah, BN diyakini kembali berkuasa – Mutalif

DAMANSARA:  Rakyat hanya mahu kestabilan negara dan kesejahteraan mereka terbela, yang tentunya bukan daripada kerajaan yang lemah dan menipu.

Ketua UMNO Bahagian Petaling Jaya, Datuk Mutalif Abdul Rahim berkata, mereka sudah cukup pengalaman untuk menilai apa yang berlaku setelah negara ditadbir oleh Pakatan Harapan (PH) selama 22 bulan, kemudian Perikatan Nasional (PN) selama 17 bulan.

Menurutnya, tempoh berkenaan cukup sebagai indikator keupayaan mereka yang menyebabkan sokongan rakyat beralih kepada Barisan Nasional (BN) pada Pilihan Raya Kecil (PRK) Melaka dan Johor.

“Rakyat juga telah menilai tiada satu parti yang dominan membentuk kerajaan yang menyebabkan kestabilan politik sukar dikembalikan,  pelabur besar luar negara satu demi satu mengalih pelaburan mereka keluar dari Malaysia.

“Keadaan ekonomi terus merundum yang mendesak penyelesaian segera dibuat iaitu pembubaran Parlimen,” katanya.

Mutalif berkata, rakyat secara keseluruhan kini sudah matang menilai parti mana layak meneruskan perjuangan kestabilan politik yang sudah tentunya berdasarkan ‘track record’ pentadbiran.

Beliau berkata, BN tumbang pada PRU14 lalu hanya semata-mata doktrin fitnah dan tohmahan terhadap Datuk Seri Najib Razak dan pelaksanaan Cukai Barang dan Perkhidmatan (GST) yang direka-reka pihak lawan terutama ketika zaman Tun Dr Mahathir Mohamad.

“Akhirnya mereka (pengundi) tahu selama 22 bulan PH mentadbir sebenarnya gagal, janji petrol murah, hapus PTPTN, hapus tol hanya tinggal janji sahaja, yang menyebabkan keyakinan rakyat semakin hilang.

“Ibarat pepatah Inggeris, ‘You can lie to someone once, but you cannot take them twice’, pisang tidak akan berbuah dua kali,” katanya kepada MEDIA VARIASI.

Mutalif yakin, rakyat melihat hanya Barisan Nasional (BN) mampu memberi jaminan ke arah kestabilan politik, ekonomi dan kesejahteraan negara.

“Rakyat sudah nampak hanya BN parti ‘Walk the talk” boleh beri kestabilan dan kesejahteraan, bukan parti yang bergerak tabur gula-gula, fitnah.

“BN perjuangkan apa rakyat mahu untuk mendapatkan bantuan kos sara hidup ketika PKP, pengeluaran KWSP, mansuh undang-undang mewajibkan pemakaian topeng muka dan lain-lain lagi.

“Jika ketika ‘tsunami’ PRU14 selepas dijatuhkan dengan fitnah, BN menang 79 kerusi, saya yakin tiada masalah untuk BN mendapat sekurang-kurangnya 80 kerusi atau 120 kerusi pada PRU15” katanya.

Author

Tun Puteh Wanti

View all posts

View all posts


Matty Healy buat hal! Cium sesama jenis, hina ‘law’ LGBT di Malaysia

CYBERJAYA: Aksi tidak senonoh vokalis kumpulan The 1975, Matty Healy ketika membuat persembahan di konsert Good Vibes Festival 2023, semalam, nyata mengundang kemarahan orang ramai.

Perkara itu turut mendapat perhatian Menteri Komunikasi dan Digital, Fahmi Fadzil sehingga bertindak memanggil penganjur memberi penjelasan berkaitan isu terbabit.

Fahmi menerusi ciapan di Twitter berkata, sikap Matty yang bercumbu dengan rakan sekumpulannya, Ross McDonalds di atas pentas dan menghina undang-undang Malaysia berkaitan Lesbian, Gay, Biseksual dan Transgender (LGBT) adalah suatu perkara yang biadab dan melampau.

“Ini satu tindakan yang sangat biadab. Saya telah panggil penganjur untuk beri penjelasan esok (Sabtu), dan akan berhubung dengan pihak berkuasa untuk dapatkan laporan penuh,” tulisnya.

Untuk rekod, dalam acara berkenaan semalam, Matty membuat ucapan menghina undang-undang Malaysia berkaitan LGBT serta bertindak sengaja mencium rakan lelakinya itu sebagai tanda protes terhadap undang-undang LGBT di Malaysia.

Susulan itu, persembahan kumpulan The 1975 dihentikan kerana kumpulan terbabit disekat daripada meneruskan persembahan di atas pentas.

Author

Diyana Rahip

View all posts

View all posts


‘DNAA Zahid keputusan penuh Idrus, bukan arahan saya’ – Anwar

CYBERJAYA: Perdana Menteri, Datuk Seri Anwar Ibrahim berkata adalah tidak adil Parti Ikatan Demokratik Malaysia (MUDA) mengancam untuk menarik sokongan terhadap Kerajaan Perpaduan.

Perkara itu susulan keputusan mahkamah melepas tanpa membebaskan (DNAA) Presiden UMNO, Datuk Seri Dr Ahmad Zahid Hamidi daripada 47 pertuduhan rasuah.

Kata Anwar, kuasa untuk membuat keputusan terbabit bukannya terletak di bawah bidang kuasanya dan sepanjang sembilan bulan memimpin kerajaan, beliau tidak pernah mencampuri urusan pihak berkuasa serta badan perundangan dan kehakiman.

“Maknanya kalau ugut saya tak setuju (tiba-tiba) tarik balik (sokongan terhadap kerajaan). Itu bukan bidang saya. Kalau kamu tarik balik pendakwaan kepada (Ahmad) Zahid, kami tak sokong kamu. Jadi maknanya saya mesti dakwa dan hukum?

“Saya nak kata, yang siasat itu kerja SPRM (Suruhanjaya Pencegahan Rasuah) dan polis. Yang dakwa itu AG (peguam negara). Yang putuskan itu hakim. Mengapa saya kata faham sedikit sebanyak (timbul) keresahan? Sebab kita mewarisi sistem sedemikian.

“Bahawa orang politik rakus, zalim menggunakan kuasa untuk mendera orang. Saya lalui proses itu. Sekarang saya perdana menteri. Saya tak sanggup guna kuasa sebegitu rupa. Saya minta penjelasan tetapi oleh kerana orang itu biasa dengan sistem begini puluhan tahun, dia rasa beginilah nanti caranya.

“Siapa jadi perdana menteri dia akan tangkap musuh, dia akan dera. Saya tak nafikan ini perjalanan yang sama. Tapi AG, ketua hakim dan menteri agama, …dalam jemaah menteri, kita tak pernah pergi ke perkara ini.

“Ketua (pesuruhjaya) SPRM, ketua hakim, peguam negara, …tanya mereka. Sembilan bulan saya (jadi) perdana menteri tak pernah campur. Oh tak percaya (pula)? Itu soal lainlah kerana itu pengalaman kamu. Keadaan berubah dan orang lain yang jaga,” katanya seperti dilapor Berita Harian.

Beliau berkata demikian usai menunaikan solat Jumaat di Masjid Jamek Sri Petaling, hari ini.

Untuk rekod pada Selasa lalu, Presiden MUDA, Syed Saddiq Syed Abdul Rahman, mengeluarkan kenyataan akan menarik sokongan seterusnya keluar daripada Kerajaan Perpaduan.

Ancaman itu dibuat sekiranya Jabatan Peguam Negara (AGC) tidak menjelaskan secara terperinci berhubung keputusan mahkamah terhadap kes rasuah membabitkan Ahmad Zahid yang juga timbalan perdana menteri.

Author

Diyana Rahip

View all posts

View all posts


Kerajaan tanggung kenaikan kos haji RM1,000 untuk golongan B40 tahun ini

SHAH ALAM: Perdana Menteri, Datuk Seri Anwar Ibrahim hari ini mengumumkan kerajaan akan menanggung kenaikan kos menunaikan ibadah haji sebanyak RM1,000 bagi setiap jemaah haji golongan B40 pada tahun ini.

Anwar berkata, perkara itu merupakan perubahan yang dilakukan Kerajaan Perpaduan berkaitan pemberian subsidi kepada umat Islam di negara ini untuk menunaikan rukun Islam kelima itu.

“Kita buat perubahan untuk golongan B40, walaupun tahun lalu semasa pentadbiran kerajaan sebelum ini untuk B40 (kos haji) naik RM1,000. Tahun ini sepatutnya naik RM1,000, saya kira-kira rasanya untuk B40 tak perlu.

“Jadi kenaikan RM1,000 itu akan ditanggung Kementerian Kewangan supaya orang (B40) boleh pergi (menunaikan ibadah) haji tanpa kenaikan (kos),” katanya dalam ucapan penggulungan dan penangguhan Kongres Nasional Khas PKR 2023 di sini hari ini.

Bagi golongan M40 pula, Anwar yang juga Menteri Kewangan berkata, kenaikan kos haji adalah sebanyak RM3,000 manakala golongan T20 perlu membayar kos haji sepenuhnya.

“Jadi ini cara kita melihat yang tidak dilakukan oleh kepimpinan sebelum ini kerana tahun sebelumnya masih naik (kos haji),” katanya.

Media sebelum ini melaporkan Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar memaklumkan Tabung Haji menjangkakan kos bagi menunaikan haji tahun ini akan meningkat lebih RM2,000 kepada RM30,850 bagi seorang. – BERNAMA


Pisau dibaling remaja perempuan terkena salur darah utama arteri adiknya

JOHOR BAHRU: Pisau yang dibaling seorang remaja perempuan kepada adik lelakinya sehingga menyebabkan maut di Ulu Pulai, Ulu Choh di Iskandar Puteri semalam, disahkan terkena salur darah utama arteri mangsa.

Ketua Polis Johor, Datuk Kamarul Zaman Mamat berkata, tindakan remaja perempuan berusia 18 tahun itu telah menyebabkan darah mangsa yang berusia 16 tahun itu, keluar dengan banyak mengakibatkan dia rebah.

Beliau berkata, maklumat itu diperolehi hasil bedah siasat dijalankan ke atas mayat mangsa di Jabatan Perubatan Forensik, Hospital Sultanah Aminah (HSA) di sini, hari ini.

“Tusukan pisau terkena salur darah utama arteri, menyebabkan darah banyak keluar dan (mangsa) rebah dengan cepat,” katanya ketika dihubungi di sini, malam ini.

Semalam, polis menahan remaja perempuan itu selepas menerima laporan mengenai insiden tersebut pada 2.15 petang.

Ketua Polis Daerah Iskandar Puteri, ACP Rahmat Ariffin berkata, tragedi malang itu dipercayai berpunca daripada pergaduhan kedua-beradik itu yang berebut tempat duduk dalam kereta ketika pulang dari sekolah.

Remaja perempuan itu direman enam hari bermula hari ini dan kes disiasat mengikut Seksyen 302 Kanun Keseksaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Polis tahan seorang suspek samun barang kemas

SEREMBAN: Polis menahan seorang lelaki tempatan bagi membantu siasatan berhubung kes samun barangan kemas bernilai lebih RM1 juta di belakang sebuah kedai emas di Kuala Pilah dekat sini, semalam.

Timbalan Ketua Polis Daerah Kuala Pilah, DSP Syahrul Anuar Abdul Wahab berkata, lelaki berusia 50 tahun itu ditahan di Kuala Pilah, 10 malam tadi.

Katanya lelaki itu ditahan reman selama tujuh hari hingga 10 Mei dan polis sedang mengenal pasti identiti seorang lagi suspek, selain penglibatan individu lain.

“Kita syaki kegiatan samun ini telah dirancang dalam beberapa hari, kalau tengok pada rakaman litar tertutup dari kedai emas tersebut, memang nampak mereka sudah bersedia dengan baik.

“Jadi daripada situ kita cuba kenal pasti dan akan buat beberapa tangkapan lagi selepas ini,” katanya kepada Bernama di sini hari ini.

Kes disiasat di bawah Seksyen 395 dan Seksyen 397 Kanun Keseksaan.

Dalam kejadian kira-kira 11 pagi semalam, dua pembekal barang kemas yang membawa dua beg berisi barangan itu, berdepan detik cemas apabila dirompak dua lelaki bertopeng dan bersenjatakan parang di lorong belakang kedai emas berkenaan.

Berdasarkan rakaman berdurasi 34 saat yang turut tular di media sosial, sebuah kereta berwarna perak dilihat berhenti berhampiran mangsa yang sedang keluar daripada kereta mereka.

Kedua-dua suspek turun daripada kereta berwarna perak itu lalu menyerang mangsa dan melarikan diri bersama dua beg tersebut. – BERNAMA


Rakaman audio ‘Can i advise you something?’ bukti Rosmah kawal Najib – Mahkamah

KUALA LUMPUR: Mahkamah Tinggi di sini hari ini memutuskan bahawa Datin Seri Rosmah Mansor telah menguasai suaminya, Datuk Seri Najib Tun Razak, dan mempunyai kawalan ke atas bekas Perdana Menteri itu.

Dalam penghakiman setebal 116 halaman, Hakim Mohamed Zaini Mazlan berkata adalah jelas daripada rakaman audio itu bahawa tertuduh memberi arahan kepada Najib berhubung urusan kerajaan.

Beliau merujuk kepada klip audio “Can I advise you something?” antara Najib dan Rosmah yang tular sebelum ini.

“Dalam pernyataan saksinya, tertuduh tidak menafikan bahawa suara dalam rakaman audio itu adalah milik beliau dan Najib. Tidak kurang daripada tiga saksi iaitu Datuk Rizal Mansor (bekas pembantu Rosmah), bekas Menteri Pendidikan Datuk Seri Mahdzir Khalid dan Ketua Setiausaha kementerian itu Tan Sri Madinah Mohamed, secara positif telah mengenal pasti suara dalam rakaman itu adalah milik Najib serta tertuduh.

“Mereka sudah biasa mendengar suara Najib dan tertuduh. Saya tidak meragui bahawa mereka adalah betul. Tertuduh telah cuba untuk meremehkan perbualan itu dengan mengaitkannya kepada perbincangan biasa di antara suami dan isteri. Bagaimanapun, ia bukanlah perbualan biasa antara pasangan suami isteri kerana ia membabitkan urusan kerajaan,” katanya.

Mohamed Zaini berkata nada suara tertuduh juga bersifat memerintah dan bercanggah dengan dakwaannya bahawa beliau mematuhi larangan Najib untuk tidak mencampuri urusan kerajaan.

“Saya menyatakan perkara ini dengan penuh rasa hormat namun adalah jelas bahawa tertuduh menguasai Najib. Beliau mempunyai kawalan ke atasnya. Beliau tidak berhak untuk campur tangan dalam tugas Najib atau urusan kerajaan, tetapi beliau telah melakukannya,” kata hakim itu.

Beliau juga berkata Rizal bercakap benar apabila menyatakan bahawa tertuduh mempunyai sikap suka menguasai orang lain dan berupaya mempengaruhi keputusan dalam perkhidmatan awam kerana sudah lama bekerja dengannya serta mungkin telah menyaksikan sendiri perkara ini.

“Hakikat bahawa individu seperti Mahdzir, Madinah dan Ketua Setiausaha Kementerian Pendidikan Datuk Seri Alias Ahmad tidak pernah mempersoal sebarang pertanyaan atau arahan daripada tertuduh atau Rizal menambahkan keyakinan terhadap faktor ini. Tertuduh bukanlah orang yang boleh diambil kesempatan oleh Rizal.

“Beliau memiliki perwatakan yang keras dan tidak akan teragak-agak untuk menegur sesiapa sahaja. Ia juga terbukti semasa perbicaraan apabila beliau tidak gentar ketika disoal balas oleh timbalan pendakwa raya yang bijaksana, yang saya rasakan bukan suatu perkara yang boleh dipandang enteng berdasarkan kewibawaannya.

Mohamed Zaini juga berkata pembelaan Rosmah bahawa beliau tidak pernah campur tangan dalam mana-mana projek kerajaan hanyalah dengar cakap kerana Najib tidak memberi keterangan di mahkamah.

Beliau berkata tertuduh dengan tegas menafikan telah campur tangan dalam mana-mana projek kerajaan terutama projek solar hibrid bernilai RM1.25 bilion untuk 369 sekolah luar bandar di Sarawak.

“Beliau berkata Najib telah mengingatkannya agar tidak terlibat dengan mana-mana kontraktor dan beliau harus taat sebagai isterinya.

“Tertuduh berkata beliau takut Najib marah dan tidak akan sesekali cuba mempengaruhinya apatah lagi memaksa atau menasihati beliau berhubung urusan kerajaan,” katanya.

Hakim itu berkata semua kenyataan yang dikaitkan dengan Najib adalah bersifat dengar cakap dan tidak boleh diterima sebagai bukti kerana Najib tidak memberi keterangan dan hanya beliau sahaja yang boleh mengesahkan apa yang didakwa oleh tertuduh.

Mohamed Zaini juga berkata beliau mengakui bahawa Datuk Aazmey (Setiausaha UMNO Pekan Datuk Ahmad Aazmey Abu Talib) telah memainkan peranan penting dalam mendapatkan minit mesyuarat daripada Najib untuk kepentingan Jepak Holdings Sdn Bhd namun fakta itu turut membuktikan bahawa tertuduh turut memainkan peranan yang penting.

“Sebagai contoh, tertuduuh telah memberitahu Madinah “You tengok sikit projek solar Jepak. Cepatkan sikit” pada satu majlis Permata. Tiada sebab untuk Madinah mengada-adakan cerita untuk mengaitkan tertuduh. Apa motif beliau? Jika ada, perkara ini tidak pernah dikemukakan kepada beliau,” katanya.

Hakim itu juga berkata Rosmah mendakwa Mahdzir dan bekas Ketua Setiausaha Kementerian Pendidikan Datuk Seri Alias Ahmad mempunyai kepentingan dalam projek itu dan mereka telah melemparkan fitnah terhadapnya untuk melindungi salah laku mereka.

Katanya beliau tidak menemui bukti yang boleh dipercayai bagi membuktikan Mahdzir atau Alias telah cuba mengaut keuntungan daripada projek itu dan terdapat juga banyak tuduhan yang dilemparkan terhadap mereka semasa soal balas, terutamanya Mahdzir.

“Berdasarkan pemerhatian saya, Mahdzir dengan tegas telah menafikan semua tuduhan itu. Beliau tidak pernah menunjukkan sebarang tanda gugup atau bimbang dalam menyangkal tuduhan negatif yang dilemparkan semasa sesi soal balas,” katanya.

Mohamed Zaini berkata pada pandangan beliau, Mahdzir cuba melakukan perkara yang betul.

“Memandangkan Saidi Abang Samsudin, ketika itu Pengarah Urusan Jepak Holdings, adalah kawan rapat (Mahdzir), beliau boleh sahaja mendapatkan manfaat untuk Jepak dengan mudah.

“Keterangan menunjukkan bahawa Mahdzir mahu Jepak melalui proses yang sepatutnya. Beliau tidak mahu jalan pintas diambil berkaitan prosedur Kementerian Pendidikan. Malah beliau cuba memujuk Najib sebanyak dua kali secara peribadi,” katanya.

Hakim itu berkata pada kali pertama, Mahdzir cuba meyakinkan Najib menggunakan tender terbuka bagi projek tersebut dan bukan melalui rundingan terus dengan Jepak.

“Najib bertegas dan menyuruh beliau melaksanakan arahannya. Pada kesempatan kedua, Mahdzir menasihati Najib untuk menangguhkan pengeluaran surat penganugerahan kontrak kepada Jepak kerana syarikat itu tidak memenuhi kebanyakan syarat kementerian itu,” katanya.

Beliau berkata Mahdzir juga mengadu kepada Najib berkaitan gangguan berterusan Saidi dan rakan niaganya Rayyan Radzwill Abdullah serta sikap tidak hormat mereka kepadanya sebagai seorang Menteri.

“Bagaimanapun, Najib sekali lagi tidak mengendahkan rayuannya dan mengarahkan beliau agar mengikut arahannya. Sungguh menakjubkan bahawa kontrak bernilai RM1.25 bilion boleh diberikan hanya dengan mencatat minit tanpa melalui prosedur sewajarnya yang diharap dapat berfungsi sebagai semak dan imbang,” katanya.

Mohamed Zaini juga berkata terdapat dua insiden yang begitu menonjol dan membuktikan terdapat campur tangan aktif daripada tertuduh dalam projek itu.

“Pertama, terdapat insiden yang menyaksikan Datuk Othman Semali daripada Kementerian Kewangan memarahi Datuk Rizal Mansor, pada masa itu adalah pegawai khas di Pejabat Perdana Menteri dan Saidi ketika mereka datang berjumpa beliau dengan membawa surat mengandungi minit yang menyatakan persetujuan Najib agar Kementerian Pendidikan berunding terus dengan Jepak.

“Ketika memarahi kedua-dua individu, Othman memberitahu mereka bahawa beliau berkhidmat untuk orang ramai dan bukannya ahli politik. Apabila mereka mengadu kepada Rizal, beliau memaklumkan perkara itu kepada tertuduh yang kemudiannya memberitahu Rizal: “Aku dah cakap dengan laki aku dah.” Beberapa  hari kemudian, kelulusan daripada Kementerian Kewangan dikeluarkan,” katanya.

Hakim itu berkata kali kedua adalah apabila Saidi dan Rayyan mempunyai masalah dengan klausa 11 dalam surat penganugerahan kontrak itu yang menyaksikan Mahdzir tidak melayan mereka ketika mereka datang berjumpa dengan beliau serta meminta agar klausa itu dikeluarkan.

“Perkara itu berubah apabila Saidi menghubungi Rizal dan menyerahkan telefon kepada Mahdzir. Rizal memberitahu Mahdzir untuk melakukannya dan mengingatkan beliau bahawa “Mem” iaitu tertuduh prihatin dengan projek itu. Perkara itu sudah memadai untuk memaksa Mahdzir mengarahkan para pegawainya untuk mengeluarkan klausa 11.

“Insiden ini berlaku selepas Mahdzir berjumpa Najib sebanyak dua kali. Adalah jelas kepada Mahdzir bahawa tertuduh berada dalam kumpulan “Jepak.” Beliau tidak silap,” katanya. – BERNAMA


Azam Baki dilantik semula kerana tugas memuaskan – Anwar

PUTRAJAYA: Perdana Menteri, Datuk Seri Anwar Ibrahim berkata, perkhidmatan Tan Sri Azam Baki sebagai Ketua Pesuruhjaya Suruhanjaya Pencegahan Rasuah Malaysia (SPRM) dilanjutkan kerana beliau telah menjalankan tugasnya dengan memuaskan.

Bercakap dalam sidang media selepas mempengerusikan Mesyuarat Tindakan Ekonomi Negara (MTEN) di sini hari ini, Anwar berkata, beliau memberikan kelonggaran sepenuhnya kepada Azam serta Peguam Negara, Tan Sri Idrus Harun untuk menjalankan tugas mereka dengan sebaiknya.

“Setakat yang saya lihat mereka jalankan tugas dengan memuaskan. Dia (Azam) mengambil tindakan tanpa memilih puak dan parti.

“Belum pernah dalam sejarah umpamanya pejabat-pejabat menteri juga digeledah dan dikenal pasti beberapa kompromi dan terus tindakan diambil sementara siasatan dijalankan,” kata beliau ketika mengulas pelantikan semula Azam sebagai ketua pesuruhjaya SPRM.

Pada 10 Mei lepas, Ketua Setiausaha Negara, Tan Sri Mohd Zuki Ali menerusi satu kenyataan mengumumkan pelantikan semula Azam sebagai Ketua Pesuruhjaya SPRM berkuat kuasa 12 Mei.

Mohd Zuki berkata, pelantikan Azam telah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras subseksyen 5(1) dan (2) Akta Suruhanjaya Pencegahan Rasuah Malaysia 2009 [Akta 694].

Azam dilantik sebagai Ketua Pesuruhjaya SPRM pada 9 Mac 2020 menggantikan Latheefa Beebi Koya, yang mengambil keputusan memendekkan kontrak perkhidmatannya selaras dengan Subseksyen 5(3) Akta SPRM 2009. – BERNAMA


Anwar tidak mahu polemik permusuhan dengan Tun Mahathir berterusan

KUALA LUMPUR: Perdana Menteri, Datuk Seri Anwar Ibrahim tidak mahu lagi polemik “permusuhan” atau “hubungan pasang-surut” antara beliau dengan Tun Dr Mahathir Mohamad diteruskan, sebaliknya semua pihak perlu menerima hakikat bahawa rakyat sudah memberi mandat kepadanya untuk menerajui kerajaan.

Tanpa menyatakan secara khusus mengenai status hubungannya dengan Tun Dr Mahathir, Anwar berkata,  tumpuan beliau ketika ini adalah melaksanakan tugasnya sebagai Perdana Menteri dan enggan melayani “kerenah” atau “celoteh” yang tidak relevan daripada negarawan itu.

“Belum ada apa-apa hubungan (situasi terkini) antara saya dengan beliau… saya pun hanya tumpu pada kerja saya (sebagai Perdana Menteri) dan saya tidak sangat melayani kerenah atau celoteh dia yang saya fikir tak begitu relevan.

“Rakyat sudah memilih dan kita diberi mandat untuk menjalankan kerja, saya tumpukan ke arah itu… tapi saya juga tidak mahu ini dianggap permusuhan (dengan Tun Dr Mahathir) berterusan… tidak perlulah,” katanya ketika menjadi tetamu rancangan temu bual televisyen Indonesia, Nation Hub: Special Interview Bersama Datuk Seri Anwar Ibrahim yang disiarkan di saluran CNBC Indonesia TV, pada Jumaat.

Anwar berkata demikian sebagai menjawab persoalan mengenai hubungannya dengan Perdana Menteri Keempat dan Ketujuh itu yang sering menjadi tumpuan dan polemik pelbagai pihak, khususnya selepas Ahli Parlimen Tambun itu mengangkat sumpah sebagai Perdana Menteri ke-10 pada 24 November lepas.

Temu bual khas itu dirakam ketika lawatan rasmi Anwar ke Indonesia selama dua hari pada 8 dan 9 Januari lepas.

Sementara itu, ditanya mengenai suasana politik Malaysia, Anwar akui keadaan politik di negara ini berbeza dengan Indonesia dan beberapa negara lain kerana permusuhan politik Malaysia disifatkannya sebagai “terlalu tajam” yang mungkin disebabkan warisan cara kepimpinan Tun Dr Mahathir.

“Siapa yang tidak mendukungnya (Tun Dr Mahathir) dianggap musuh… dan situasi ini (permusuhan politik yang tajam) berkembang sehingga kini.

“Tapi sekurang-kurangkan kita (Kerajaan Perpaduan) cepat bertindak (ubah kepada cara baharu) dengan memikirkan soal negara, masa depan dan kestabilan politik hingga berjaya membentuk pergabungan dengan pendirian tatakelola baik dan menolak korupsi dan prinsip ini telah disepakati.

“Saya harap pembangkang kita (di Malaysia) juga tidak terlalu mempertajamkan (permusuhan) dan saya juga minta mereka hindari daripada mengeluarkan kenyataan yang menghukum dan mengkafirkan orang… jika ini dapat diringankan, kita boleh berdialog dengan lebih baik,” katanya.

Selain itu, dalam soal kritikan rakyat terhadap kerajaan khususnya golongan muda, Anwar berkata, rakyat tidak boleh dipersalahkan sebaliknya ia adalah cabaran kepada kerajaan kerana rakyat sentiasa menilai prestasi Kabinet pimpinannya.

Bagaimanapun tegas Perdana Menteri, “ketajaman politik” sehingga mengkafirkan orang lain harus dibendung dan malah jika terdapat anak muda yang cenderung dengan ekstremisme juga perlu dibendung  dengan sifat kasih sayang.

“Misalnya, saya lihat nada anak muda juga pada masa sekarang dengan bulan lalu, sangat berbeza… ertinya mereka mengamalkan sikap terbuka dan tidak terkongkong dengan pemikiran yang jumud atau konservatif dan mereka juga menilai kita,” katanya. – BERNAMA


Ketua Setiausaha KPM diarah buat laporan SPRM isu penyelewengan – Radzi

KUALA LUMPUR: Ketua Setiausaha Kementerian Pendidikan (KPM), Datuk Yusran Shah Mohd Yusof diarah membuat laporan segera kepada Suruhanjaya Pencegahan Rasuah Malaysia (SPRM), berhubung dakwaan berlaku penyelewengan di kementerian itu.

Menteri Kanan Pendidikan, Datuk Dr Radzi Jidin menerusi hantaran di Facebook malam ini berkata arahan itu dibuat, berikutan hantaran video dibuat individu dikenali Zaharin Yassin, yang mendakwa menerima aduan penyelewengan berkaitan Surat Setuju Terima (SST) untuk kontrak bekalan makanan bermasak serta kebersihan bangunan dan kawasan.

“Memandangkan nama saya dan Ketua Setiausaha KPM turut disentuh, saya telah mengarahkan Ketua Setiausaha KPM untuk membuat laporan segera kepada SPRM, supaya siasatan terhadap dakwaan tersebut dilaksanakan secepat mungkin.

“Saya juga berharap saudara Zaharin dapat menyampaikan maklumat yang diterima beliau kepada SPRM,” menurut hantaran itu.

Radzi turut memuat naik video berdurasi 2.45 minit oleh Zaharin berkaitan dakwaan tersebut di hantaran sama. – BERNAMA


Agong, Raja Permaisuri santuni rakyat Pulau Langkawi

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah hari ini berkenan berangkat menyantuni rakyat dan mengunjungi beberapa tempat di Pulau Langkawi, Kedah.

Menurut catatan di Facebook rasmi Istana Negara, turut berangkat Pemangku Raja Pahang Tengku Mahkota Tengku Hassanal Ibrahim Alam Shah dan paduka-paduka anakanda Seri Paduka berdua.

“Antara tempat yang dikunjungi Baginda berdua ialah Jeti Kubang Badak, Kampung Belanga Pecah dan Kampung Jalan Baru Teluk Baru. Baginda turut berkenan mengunjungi gerai Peneram Kak Yan di Kampung Kuala Melaka,” menurut catatan itu.

Selain menikmati santapan petang, Al-Sultan Abdullah dan Tunku Azizah turut berkenan beramah mesra dengan pengunjung gerai dan orang ramai. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Rider’ serah memorandum bantahan secara aman kepada Foodpanda

KUALA LUMPUR: Satu serahan memorandum bantahan secara aman dilakukan sekumpulan penghantar makanan (rider) Syarikat Foodpanda (M) Sdn Bhd kepada syarikat tersebut.

Serahan itu dilakukan sekumpulan ‘rider’ dari kawasan Petaling Jaya, Ara Damansara dan Kota Damansara yang diwakili Pengarah Strategi Angkatan Muda Keadilan (AMK), Bryan Ng Yih Miin di Ibu Pejabat Foodpanda (M), Southgate Commercial Centre pada Jumaat.

Antara isu yang dibangkitkan ‘rider’ tersebut ialah pembesaran zon kawasan bekerja serta kadar bayaran upah yang semakin berkurangan.

Susulan penyerahan memorandum tersebut yang diterima oleh Pengarah Operasi Foodpanda, Kelvin Chan, Bryan dan empat wakil ‘rider’ Foodpanda telah mengadakan mesyuarat bagi membincangkan isu berbangkit yang telah berjalan selama satu jam setengah.

Bryan yang juga selaku Pengerusi P-hailing Taskforce, turut berterima kasih kepada pihak Foodpanda kerana sudi menerima petisyen mengenai isu-isu yang dihadapi ‘rider’ sejak akhir-akhir ini dan bermesyuarat bersama-sama dengan mereka.

“Terutamanya isu sempadan zon yang diperbesarkan dan diperlebarkan akhir-akhir ini di Petaling Jaya, Kota Damansara dan Ara Damansara yang menyebabkan ramai ‘rider’ tidak puas hati.

“Kerana pendapat mereka ialah pembesaran dan pelebaran sempadan ini telah menyebabkan upah mereka tidak ‘proportionate’ (berkadar) pada jarak yang ada tersebut.

“Jarak lebih jauh tetapi kadar tersebut nampaknya kurang, mereka tidak berpuas hati dengan perkara tersebut dan juga beberapa perkara yang telah pun kami sampaikan dalam mesyuarat bersama dengan Kelvin Chan yang telah kita bincangkan tadi,” katanya dalam sidang media selepas mesyuarat tersebut.

Beliau juga berharap, mereka boleh menyelesaikan isu ini dan semua pihak boleh mendapat manfaat daripada penyelesaian tersebut dengan situasi menang-menang yang boleh dicapai untuk kali ini.

Turut hadir bersama beliau adalah seramai kira-kira lebih 50 ‘rider’ Foodpanda yang turun menyatakan ketidakpuasan hati mereka melalui memorandum yang diserahkan itu.

Author

Faridah Amiratul

View all posts

View all posts


Dakwaan rasuah: Menantu Muhyiddin tak perlu lari jika tak bersalah – Anwar

NIBONG TEBAL: Tiada sebab untuk seseorang melarikan diri dari siasatan, jika individu itu yakin dia tidak bersalah, kata Perdana Menteri, Datuk Seri Anwar Ibrahim.

Merujuk kepada kenyataan Suruhanjaya Pencegahan Rasuah Malaysia (SPRM) yang sedang mengesan dua individu, termasuk menantu Tan Sri Muhyiddin Yassin baru-baru ini, Anwar berkata, tindakan melarikan diri akan melahirkan persepsi negatif di kalangan masyarakat.

Tegas Pengerusi Pakatan Harapan itu lagi, ekoran terlampau banyak kes rasuah yang terpalit dengan Perikatan Nasional (PN), maka PAS dan Bersatu tidak seharusnya menggunakan slogan ‘pentadbiran bersih’ lagi.

“(Slogan) bersih itu dah tak ada, sebab hari ni kenyataan SPRM bahawa menantu calon PM (Muhyiddin) dah lari … mana boleh. Kalau ada bukti, siasat, dia (SPRM) dakwa, kalau rasa tak salah pertahanlah (diri). Lari bukan contoh yang baik.

“Jadi kamu (PN) kena jaga hal ini. Kerana jumlah (wang) yang dikaitkan dengan rasuah itu banyak. Jadi soal bersih itu, PAS, Bersatu dan PN tak boleh guna kerana terlalu terpalit dengan rasuah,” katanya kepada pemberita sewaktu ditemui selepas bertemu penduduk di Perda, Nibong Tebal, hari ini, lapor Astro Awani.

Pada Isnin, SPRM mengesan dua lelaki bagi membantu siasatan kes rasuah dan penyelewengan berhubung projek berkaitan pendaftaran, pengambilan serta penyimpanan biometrik pekerja asing di sebuah kementerian.

SPRM dalam satu kenyataan berkata, dua individu yang dikesan itu ialah Datuk Muhammad Adlan Berhan, 48, dengan alamat terakhir di Lot 65, Sunway Kiara Hills, Jalan 32/70A Desa Sri Hartamas, Kuala Lumpur, manakala individu kedua, Mansoor Saat, 69, yang beralamat terakhir di 5 Jalan SS19/1C Subang Jaya, Selangor.

Media sebelum ini melaporkan Muhammad Adlan merupakan menantu kepada Muhyiddin.

Kenyataan itu menyebut, hasil semakan dengan Jabatan Imigresen Malaysia mendapati kedua-dua penama berkenaan masing-masing telah meninggalkan Malaysia pada 17 dan 21 Mei lalu.

Author

Media Variasi

View all posts

View all posts


Isu bekalan telur, minyak masak bersubsidi: Salahuddin mesyuarat dengan MAFI esok

PUTRAJAYA: Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub akan mengadakan mesyuarat dengan Kementerian Pertanian dan Keterjaminan Makanan (MAFI) esok bagi membincangkan isu bekalan telur dan minyak masak peket bersubsidi di pasaran.

Salahuddin, yang melakukan lawatan mengejut ke kedai runcit dan pasar awam di sini, berkata beliau mendapati wujud kekurangan bekalan telur gred A, B dan C serta minyak masak bersubsidi polibeg satu kilogram di pasaran.

Beliau tergerak hati untuk singgah di premis terbabit tanpa diiringi pegawai penguat kuasa KPDN semasa dalam perjalanan ke pejabatnya di sini pagi tadi.

“Saya sengaja tidak beritahu pengurusan kementerian dan bahagian penguat kuasa KPDN kerana tidak mahu jadi seperti acara keraian. Saya hanya ditemani pemandu dan pegawai pengiring saya yang bertindak sebagai jurukamera dan juruvideo yang sangat amatur. Saya mohon maaf jika kualiti video dan suntingannya tidak memuaskan,” menurutnya dalam kenyataan hari ini.

Salahuddin juga berkata, beliau akan mengarahkan bahagian penguat kuasa KPDN untuk menyelesaikan masalah berkaitan minyak masak bersubsidi polibeg satu kilogram.

Katanya beliau akan bertindak setelah dapatan yang jelas menunjukkan terdapat kekurangan bekalan telur dan minyak masak bersubsidi di pasaran runcit. – BERNAMA


Hartal Doktor Kontrak puji peningkatan luar biasa belanjawan kesihatan

KUALA LUMPUR: Hartal Doktor Kontrak (HDK) memuji pertambahan peruntukan belanjawan kesihatan sebanyak 15 peratus yang disifatkan peningkatan yang luar biasa.

Pertubuhan itu berkata, peningkatan daripada RM36.3 bilion kepada RM41.2 bilion itu penting bagi memastikan perkhidmatan kesihatan berkualiti tinggi dapat disampaikan kepada rakyat di seluruh negara.

Katanya, Belanjawan 2024 menunjukkan kemajuan dan kesaksamaan sejajar dengan prinsip HDK yang berterusan berjuang mengenai kesejahteraan sistem penjagaan kesihatan negara.

“Kami menantikan sesi dialog selanjutnya dan usaha kerjasama untuk memperkukuh perkhidmatan penjagaan kesihatan demi memastikan keteguhan, kebolehcapaian dan kelestarian untuk seluruh rakyat Malaysia,” menurut kenyataan yang dikeluarkan, hari ini.

Kenyataan itu adalah reaksi kepada pembentangan Belanjawan 2024 oleh Perdana Menteri, Datuk Seri Anwar Ibrahim, semalam.

HDK berkata, keputusan kerajaan menaikkan cukai gula juga satu lagi langkah yang harus dipuji.

“Ini untuk bergerak ke arah mengurangkan risiko penyakit-penyakit tidak berjangkit di negara ini.

“Hal ini kerana kebanyakan penyakit itu adalah dikaitkan dengan pengambilan makanan bergula yang berlebihan. Tambahan pula, ini dapat menyalurkan hasil cukai negara ke arah perkhidmatan rawatan pesakit kencing manis (diabetes) dan juga sokongan terhadap pusat dialisis menzahirkan hemat kerajaan untuk menangani isu kesihatan yang kritikal,” katanya.

Namun, HDK mahukan penjelasan lanjut berhubung isu cukai tembakau kunyah bagi mendapat kefahaman mengenai keputusan itu.

HDK berkata, meskipun Belanjawan 2024 mempunyai banyak aspek positif, mereka kesal masih tiada pelan menyeluruh menangani isu status kontrak untuk anggota kesihatan.

“Kekurangan strategi utuh dalam mengekang masalah ini akan memburukkan lagi keadaan ‘brain drain’ serta membebankan lagi tenaga kerja anggota kesihatan, khususnya dengan penambahan fasiliti dan hospital yang akan berlaku.

“Secara kolektif, kami berharap kerajaan akan terus bersifat terbuka terhadap pelarasan belanjawan, terutamanya berkaitan sumber manusia, yang menjadi asas kepada keberkesanan sistem penjagaan kesihatan,” katanya. – Berita Harian

Author

Media Variasi

View all posts

View all posts


Skuad boling raih dua perak, satu gangsa di Sweden

Pada kejohanan berlangsung di Olympia Bowling itu, Ahmad Azriq Izamudin meraih perak acara individu lelaki selepas mencatat keseluruhan 666 jatuhan pin setelah tewas kepada pemain tuan rumah Carl Eklund yang melakukan 730 jatuhan pin dalam aksi final.

Bagi aksi individu wanita, Alya Addini Zulamri terpaksa berpuas hati dengan pingat perak apabila tumpas di tangan pemain Singapura, Colleen Pee

Alya Addini tewas pada permainan pertama dengan membuat 190 jatuhan pin manakala Pee membuat 213 jatuhan pin.

Kedua-dua pemain kemudian terikat dengan masing-masing melakukan 212 jatuhan pin di permainan kedua sebelum Pee memastikan kemenangan dalam permainan penentuan dengan catatan 60-40 jatuhan pin.

Sementara itu, gandingan Airel Amri Suhaimi-Megat Zaqrul Haiqal Megat Zairudin meraih gangsa selepas tewas kepada gandingan tuan rumah Carl Eklund-Robin Ilhammar bagi acara beregu lelaki di peringkat separuh akhir.

Eklund-Ilhammar membuat keseluruhan 467 jatuhan pin manakala Airel Amri-Megat Zaqrul membuat 378 jatuhan pin dalam dua permainan. – BERNAMA


ACC 2023: Mampukah Azizulhasni ulangi pencapaian emas berganda di Velodrom Nasional?

Pelumba berusia 35 tahun, yang turut menggondol emas acara pecut dan keirin serta perak acara pecut berpasukan di Nara, Jepun, 15 tahun lalu, memburu sekurang-kurangnya satu gelaran kali ini dalam ACC, yang menawarkan mata kelayakan berharga untuk Sukan Olimpik Paris 2024.

Juara dunia keirin 2017 itu, yang merupakan pelumba negara paling berjaya dalam ACC dengan 10 pingat emas, tujuh perak dan enam gangsa, berharap dapat memanfaatkan kelebihan di gelanggang sendiri untuk mencapai misinya.

“Setakat ini, semuanya berjalan lancar. Saya tidak akan mengatakan saya berada di puncak ketika ini tetapi berdasarkan prestasi pada Piala Trek Antarabangsa Hong Kong baru-baru ini, saya (menuju) ke arah yang betul. Sasaran saya sekurang-kurangnya satu emas, tetapi jika saya boleh memenangi kedua-duanya (pingat emas dalam pecut dan keirin) maka bagus.

“Saya sangat teruja kerana ACC kembali ke Malaysia (sejak 2018)… di hadapan penonton tuan rumah. Bukan selalu kita mendapat peluang ini.

“Semoga sokongan padu peminat akan meningkatkan semangat saya pada hari perlumbaan,” katanya, pelumba, yang mendapat julukan ‘The Pocket Rocketman’, kepada Bernama, hari ini.

Beliau akan memulakan kempen, Khamis ini, dalam pusingan kelayakan dan awal acara pecut, diikuti separuh akhir dan akhir pada Jumaat dan acara keirin, Ahad ini.

Azizulhasni berharap rehat sehari pada Sabtu akan membantu dalam pemulihan dan meningkatkan tenaganya untuk mencabar emas keirin pada hari berikutnya.

Walaupun keirin adalah acara kegemarannya, pelumba kelahiran Dungun, Terengganu itu, telah memenangi enam daripada 10 pingat emas ACC dalam acara pecut, manakala tiga lagi daripada keirin dan satu dalam acara pecut berpasukan.

“Biasanya, acara diadakan berturut-turut dan kadangkala pada hari yang sama. Selepas bersaing dalam pecut, yang menghabiskan tenaga kita, kita tidak berada pada tahap 100 peratus pada hari berikutnya dan apa-apa boleh berlaku dalam acara keirin, seperti disekat (oleh penunggang lain atau terbabas).

“Berehat sehari,  saya fikir, akan banyak membantu. Namun, kami sudah bersedia dan sudah biasa dengan jadual yang padat semasa kejohanan. Sekurang-kurangnya, kami bersedia menghadapinya – dari segi mental dan fizikal,” katanya.

Mengenai cabaran kali ini, Azizulhasni menamakan pelumba dari Jepun dan China sebagai saingan terkuat terutamanya bintang yang semakin meningkat, Shinji Nakano dan Kaiya Ota, dari Jepun.

Selain Azizulhasni, Malaysia juga akan bersandarkan kepada pelumba seperti Muhammad Shah Firdaus Sahrom dan Mohd Fadhil Mohd Zonis untuk kilauan emas di ACC.

Sementara itu, Nakano, 24, mengisytiharkan bahawa beliau akan memberikan segalanya untuk menyukarkan pelumba pilihan tuan rumah, Azizulhasni, dalam acara keirin.

“Ini adalah pertandingan penting untuk Sukan Olimpik Paris. Jadi, jelas sekali, saya mahu menang dan ini adalah salah satu pertandingan latihan kami. Azizuhasnil dan Shah Firdaus sangat kuat, mereka akan menjadi pencabar utama saya… jadi, saya akan melakukan yang terbaik untuk menewaskan mereka.

“Ya, ini adalah gelanggang mereka dan sudah biasa dengan velodrom ini tetapi saya harap kami akan dapat membiasakannya juga. Kami juga tidak mengalami sebarang ‘jet lag’  (kelesuan) datang dari Jepun, jadi saya rasa saya boleh menang,” kata Nakano, yang tiba di sini,kelmarin.

Amaran Nakano tidak boleh dipandang remeh oleh pelumba negara, lebih-lebih lagi selepas pelumba Jepun itu membuktikan kehebatannya dengan memenangi kejuaraan keirin Piala Negara UCI di Kaherah, Mesir. Mac lalu. – BERNAMA


MOT akan bangunkan MRDC, perkasakan industri rel negara – Ka Siong

KUALA LUMPUR: Kementerian Pengangkutan (MOT) akan membangunkan Perbadanan Pembangunan Kereta Api Malaysia (MRDC) dalam usaha memperkasakan industri rel negara.

Menterinya Datuk Seri Dr Wee Ka Siong berkata, penubuhan MRDC itu dilihat tepat pada waktunya berikutan industri rel negara dijangka berkembang pesat selepas selesainya pembinaan landasan Perkhidmatan Tren Elektrik ETS 3 (laluan ke Johor Bahru) dan Stesen Laluan Rel Pantai Timur (ECRL) menjelang 2026.

“Ia kena pada waktunya untuk kita tubuhkan satu badan agar dapat menjadi peneraju bagi membantu kesemua pemegang taruh untuk memajukan industri rel di Malaysia. Pada waktu ini, kita melalui perunding dari Pusat Kecemerlangan Rel Kebangsaan (NRCOE), jadi kita perlukan satu struktur syarikat berstatus syarikat terhad dengan jaminan (CLBG).

“Kelulusan telah kita peroleh daripada pihak kerajaan, kalau berstatus CLBG ia menjadi satu syarikat jaminan di bawah kerajaan. Ia mempunyai struktur sendiri dan kita sudah ada cara untuk mulakan suntikan dana. Jadi, ini akan menggantikan nama NRCOE kepada MRDC sahaja dan fungsinya dapat diperluaskan sebagai satu entiti selaku peneraju,” katanya pada sidang media di sini hari ini.

Selain itu, beliau berkata penubuhan itu bukan sahaja menjadikan institusi itu sebagai badan koordinasi, tetapi juga sebagai institusi berdaftar mengikut kaedah dan perundangan sedia ada serta mempunyai struktur organisasi yang lebih lengkap.

Ka Siong berkata pembangunan MRDC telah diluluskan kerajaan dan kini di dalam proses penubuhan dan dijangka dapat dilaksanakan dalam tempoh terdekat.

“Kita sekarang dalam peringkat penubuhan dan prosesnya sedang berjalan. Apabila kita sudah lengkapkan kesemua prosedur itu, baru kita akan lantik (ahli organisasi) mengikut struktur yang telah dirancang,” katanya.

Terdahulu, Ka Siong hadir menyempurnakan majlis pelancaran Rail Technology Expo 2022 (RTX 2022), pameran yang julung kali diadakan hasil usaha sama MOT dengan NRCOE, Malaysia Rail Industry Corporation (MARIC) dan Technology Depository Agency (TDA) di Stesen Sentral Kuala Lumpur. – BERNAMA


Tiga maut dalam kemalangan babitkan dua kenderaan di Tangkak

JOHOR BAHRU: Tiga maut manakala seorang remaja cedera parah dalam kemalangan membabitkan dua kenderaan di Kilometer 13 Jalan Sengkang-Teratai di Tangkak petang Khamis.

Pemangku Ketua Polis Daerah Tangkak, DSP Idris Abdul Rahman berkata, kejadian yang berlaku pada 4.30 petang itu melibatkan kereta Toyota Altis dan pacuan empat roda Toyota Hilux.

Beliau berkata, mangsa yang terkorban adalah pasangan suami isteri berusia 56 dan 52 tahun serta anak perempuan mereka yang berusia 17 tahun.

“Pemandu, penumpang hadapan dan belakang Toyota Altis telah meninggal dunia di tempat kejadian manakala seorang lagi penumpang belakang iaitu anak mereka yang juga remaja perempuan berusia 15 tahun mengalami cedera parah dan dihantar ke Hospital Tangkak untuk rawatan lanjut.

“Maklumat mengenai pemandu dan penumpang Toyota Hilux masih belum diketahui, bagaimanapun mereka kini dirawat di Hospital Muar,” katanya kepada Bernama malam tadi.

Idris berkata, siasatan awal mendapati kemalangan dipercayai berlaku apabila Toyota Altis yang dari Bukit Gambir menghala ke Kampung Teratai telah dilanggar oleh Toyota Hilux yang masuk ke laluan bertentangan.

Katanya ketiga-tiga mayat telah dibawa ke Rumah Mayat Hospital Tangkak untuk bedah siasat dan siasatan lanjut sedang dijalankan mengikut Seksyen 41(1) Akta Pengangkutan Jalan 1987.

Komander Operasi Balai Bomba dan Penyelamat Bukit Gambir Pegawai Bomba Kanan II Jahairi Shukor pula berkata pihaknya menerima panggilan kecemasan mengenai kemalangan itu pada 3.42 petang.

“Kemalangan melibatkan lapan mangsa dengan lima daripada mereka mengalami kecederaan manakala tiga lagi disahkan meninggal dunia di lokasi kejadian oleh pasukan perubatan Kementerian Kesihatan (KKM).

“Mangsa yang cedera telah dibawa ke hospital berhampiran oleh ambulans KKM manakala mangsa yang meninggal dunia telah diserahkan kepada pihak polis untuk tindakan selanjutnya,” katanya sambil menambah operasi ditamatkan pada 6.24 petang. – BERNAMA


Bagaimana kuota Melayu bertukar status?

KUALA LUMPUR: Di bawah Dasar Ekonomi Baru (DEB), Undang-undang Lot Kuota Bumiputera diperkenalkan dengan tujuan meningkatkan peratus penguasaan Bumiputera dalam pemilikan hartanah ke sekurang-kurangnya 30 peratus.

Bermula tahun 1971, pemaju diperlukan memperuntukkan sekurang-kurangnya 30 peratus dari keseluruhan unit (kediaman ataupun komersial) kepada Bumiputera Di kawasan Kuala Lumpur.

Namun ketika ini pertukaran status pemilikan rumah untuk kuota Bumiputera boleh ditukar dengan pemaju menunjukkan tindakan serius mempromosikan unit-unit kuota Bumiputera dengan pertimbangan Pihak Berkuasa Tempatan (PBT), adakah mencukupi.

Pengarah Urusan MMC juga selaku penganjur BPEX Pameran Satu Rumah Satu Keluarga Bumiputera Malaysia 2022, Datuk Nor’ashikin Taib berkata, penukaran status dari Bumiputera kepada bukan Bumiputera berlaku setelah pemaju perumahan memaklumkan aktiviti promosi sudah dibuat namun tiada sambutan dari pembeli Bumiputera.

“Sehubungan itu, Dewan Bandaraya Kuala Lumpur (DBKL) dan Lembaga Hartanah Selangor perlu semak betul-betul dan pemaju perlu tunjuk bukti segala usaha promosi yang sudah dilakukan.

“Penilaian adakah promosi hartanah berkenaan sudah cukup atau tidak hanya boleh ditentukan PBT.

“Jadi PBT perlu bertegas dalam hal ini kerana masih ada suara-suara mengatakan mereka tidak tahu pun ada promosi hartanah, dan sokongan dari pehak Berkuasa Tempatan kepada usaha-usaha meningkatkan pemilikkan hartanah.

“Di kalangan Bumiputera harus ditingkatkan dan sama-sama berganding bahu menuju sasaran agar Dapat dipertingkatkan penjualan dan promosi unit-unit kuota Bumi katanya kepada MEDIA VARIASI.

Tambah Nor’ashikin , kerajaan sewajarnya beri insentif tertentu seperti ‘stem duti percuma’ kepada sesiapa yang beli unit, ini cara hendak bantu Melayu dan Kempen Pemilikan Hartanah Bumiputera harus diujudkan dan diperuntukkan bajet untuknya dan menandakan kerajaan serius dalam membantu orang Melayu dalam pemilikan hartanah.

“Waktu ini tumpuan hanya kepada Pemilikan Rumah Pertama sahaja, sebab kuota Bumiputera bukan hanya untuk Pemilikan Rumah Pertama sahaja.

“Menurut undang-undang Malaysia, pihak berkuasa negeri diberi kuasa sepenuhnya terhadap isu tanah, maka peraturan Diskaun Bumiputera tertakluk sepenuhnya ke atas kerajaan negeri; yang mana minimum diskaun lima peratus harus diberi kepada Bumiputera.

“Dan dengan ekonomi yang baru hendak pulih peruntukan peratus diskaun wajar ditingkatkan dan kerajaan boleh melihat duti import untuk bahan-bahan binaan diberikan insentif supaya harga rumah dapat dikawal dengan baik.

“Peraturan pelepasan kuota Bumiputera adalah berbeza di antara sesuatu negeri,” katanya.

Nor’asyikin baru-baru ini melancarkan Pameran BPEX Satu Rumah Satu Keluarga Bumiputera Malaysia yang akan diadakan pada 1 dan 2 Oktober di Pusat Pameran MidValley bermula dari 11 pagi hingga 9 malam.

Pameran itu bakal mengetengahkan 5,000 unit rumah dari Selangor dan 3,000 unit rumah dari Kuala Lumpur daripada projek yang sudah siap atau yang sedang dibangunkan.

Author

Tun Puteh Wanti

View all posts

View all posts


Benzema bersara dari aksi kebangsaan

PEMENANG Ballon d’or, Karim Benzema, 35, mengumumkan persaraannya dari skuad kebangsaan Perancis.

Penyerang Real Madrid itu mengambil keputusan untuk bersara setelah mengetepikan perlawanan di Piala Dunia Qatar akibat kecederaan.

Ciapan Benzema di Twitter menyatakan, “saya melakukan usaha dan kesilapan untuk berada di tahap hari ini dan boleh saya katakan saya berbangga dengan setiap apa yang saya lakukan!”

“Saya telah menulis kisah perjalanan saya dan ia telah menemui jalan penamat.”

J’ai fait les efforts et les erreurs qu’il fallait pour être là où je suis aujourd’hui et j’en suis fier ! J’ai écrit mon histoire et la nôtre prend fin. #Nueve pic.twitter.com/7LYEzbpHEs

— Karim Benzema (@Benzema) December 19, 2022

Bekas penyerang Lyon ini telah menjaringkan 37 gol dalam 97 perlawanan untuk Les Bleus, membuat penampilan pertama bersama skuad Perancis pada tahun 2007 menentang Austria.

Sebelum ini, Benzema turut terlepas kempen Piala Dunia 2018 di Russia dan kali ini dia berharap dapat memainkan peranan bersama rakan sepasukan untuk mempertahankan kejuaraan namun dihalang oleh kecederaan paha.

Author

Muhammad Nor Fadzly Mahat

View all posts

View all posts


PRU15 tidak sesuai diadakan ketika musim banjir – Khairy

PUTRAJAYA: Pilihan Raya Umum Ke-15 (PRU15) tidak sesuai diadakan ketika musim banjir kerana banyak faktor perlu diambil kira, kata Menteri Kesihatan Khairy Jamaluddin.

Beliau berkata selain faktor kesihatan, Kementerian Kesihatan (KKM) berpandangan banyak perkara penting perlu diambil kira antaranya aspek tenaga kerja dan keselamatan rakyat pada musim banjir.

“Sebab pertama adalah tenaga kerja kerana banyak tenaga kerja yang diperlukan untuk pilihan raya malah pada bulan monsun pun ramai yang perlu dikerahkan untuk menjaga pusat pemindahan sementara (PPS), jaga keselamatan rakyat dan jaga pemindahan.

“Kedua, dari segi kemudahan… PPS banyak diadakan di sekolah dan ia (sekolah) juga jadi pusat buang undi (bagi pilihan raya),” katanya semasa temu bual Setahun Pencapaian Sebagai Menteri Kesihatan di bangunan KKM di sini hari ini.

Khairy juga berkata akan berlaku peningkatan penyakit bawaan air yang memerlukan rawatan daripada pihak KKM dan penyakit lain seperti demam, selesema dan sebagainya akibat keadaan cuaca.

“Maka pandangan KKM memanglah daripada segi kesesuaian diadakan pilihan raya waktu musim banjir ini, tak sesuai,” kata Ahli Parlimen Rembau itu ketika diminta mengulas sama ada PRU15 sesuai diadakan ketika musim banjir.

Pada 17 Sept lepas, Perdana Menteri Datuk Seri Ismail Sabri Yaakob dilaporkan berkata tarikh pembubaran Parlimen akan diumumkan tidak lama lagi untuk memberi laluan kepada PRU15.

Ditanya sama ada KKM mengemukakan cadangan waktu yang sesuai untuk mengadakan PRU15 kepada kerajaan, Khairy berkata perkara itu ada dibincangkan secara umum namun ia terpulang kepada Perdana Menteri.

Sebelum ini, Jabatan Meteorologi Malaysia (MetMalaysia) meramalkan negara mengalami hujan lebat berterusan mulai pertengahan November yang mendorong kepada banjir besar pada penghujung bulan itu.

MetMalaysia menjangkakan impak cuaca yang dialami lebih signifikan memandangkan monsun timur laut yang aktif pada tempoh itu sekali gus risiko berlaku hujan lebat berterusan dan banjir berskala besar adalah tinggi. – BERNAMA


Dakwa kerajaan sediakan teks titah Agong, Tuan Ibrahim mohon maaf

CYBERJAYA: Ahli Parlimen Kubang Kerian, Datuk Seri Tuan Ibrahim Tuan Man membuat permohonan maaf di Dewan Rakyat susulan ucapannya mengenai titah perasmian istiadat pembukaan Mesyuarat Pertama Penggal Kedua Parlimen ke-15 disediakan kerajaan.

Menurutnya, satu pertemuan bersama Speaker Dewan Rakyat, Datuk Johari Abdul telah dilakukan bagi memberi penjelasan berhubung isu terbabit.

“Saya telah mengadakan pertemuan dengan Yang Dipertua Dewan (Johari) dan saya telah memberi penjelasan tentang beberapa kekhilafan yang berlaku.

“Saya fikir perkara ini tidak perlu dipanjangkan kerana kita banyak isu-isu penting (untuk dibahaskan). Jadi sekiranya timbul kekhilafan, saya mohon maaf dan (Dewan) teruskan agenda yang lebih penting untuk kepentingan rakyat,” katanya pada Selasa.

Pada 21 Februari lalu, Timbalan Presiden PAS itu mendakwa titah perasmian oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah disediakan kerajaan sebelum diluluskan dalam Kabinet ekoran tidak memasukkan mengenai nilai keadilan sebagai prinsip utama Malaysia MADANI.

Malah, ucapan beliau itu turut menjadi tumpuan Ahli Parlimen Jelutong, RSN Rayer yang bangkit dan mencelah mengenai Peraturan Dewan 36 (6) bahawa ucapan itu membuat sangkaan jahat.

Sementara itu Johari berkata, beliau telah memanggil bekas Menteri Alam Sekitar dan Air itu setelah mendapat permohonan daripada Rayer yang meminta penjelasan perkara itu.

“Saya dah jumpa Kubang Kerian (Tuan Ibrahim) dan pemahaman kita berbeza, namun apa yang telah disebutkan itu telah dimaklumkan kepada saya,” jelasnya seperti dilapor Sinar Harian.

Author

Diyana Rahip

View all posts

View all posts


Kematian dicemburui, kakitangan JAINJ meninggal usai beri ceramah Maal Hijrah

CYBERJAYA: Pasti ramai yang menginginkan kematian dalam keadaan beribadat namun, hanya insan terpilih sahaja dapat merasai nikmat ‘Husnul Khatimah’.

Baru-baru ini, Ketua Penolong Pengarah Bahagian Pengurusan Halal Jabatan Agama Islam Negeri Johor (JAINJ), Mustafa Omar meninggal dunia selepas selesai memberi ceramah subuh di Masjid At-Taqwa Taman Utama Pulai di Johor Bahru, pada Rabu.

Pengarah JAINJ, Jamaludin A Hamid berkata, difahamkan Allahyarham menghembuskan nafas terakhir pada jam 9 pagi, dipercayai akibat serangan jantung selepas pulang ke rumah akibat sesak nafas.

Menurutnya, jenazah selamat dikebumikan di Tanah Perkuburan Islam Batu 6, Bakri, Muar.
“Allahyarham seorang yang baik keperibadiannya, masuk kerja sama dengan saya lebih kurang tahun 1997 iaitu 26 tahun berkhidmat.

“Beliau seorang yang berilmu dan sebagai Ketua Penolong Pengarah Bahagian Pengurusan Halal lebih kurang enam tahun, beliau mahir dalam bidangnya,” katanya seperti dilapor Sinar Harian.

Terdahulu, Allahyarham sempat menyelesaikan tugas memberi ceramah subuh sempena Sambutan Maal Hijrah di masjid berkenaan yang disiarkan secara langsung dalam Facebook masjid itu.

Pada akhir ceramahnya, Allahyarham sempat berpesan tentang kematian dengan menyatakan ia pasti berlaku.

Pesannya, manusia tidak perlu berbangga dengan harta yang dikumpul, sebaliknya perlu meningkatkan amal ibadah untuk mendekatkan diri kepada ALLAH Taala.

Author

Diyana Rahip

View all posts

View all posts


Keputusan kerajaan tanggung kenaikan kos haji RM1,000 ringankan beban jemaah B40

KUALA LUMPUR: Keputusan kerajaan untuk menanggung kenaikan kos menunaikan ibadah haji sebanyak RM1,000 merupakan ‘khabar gembira’ kepada bakal jemaah haji golongan B40 untuk menjadi ‘tetamu’ Allah selain melancarkan urusan menunaikan rukun Islam kelima itu.

Rata-rata berpendapat usaha kerajaan itu bertepatan dengan kos haji yang semakin meningkat saban tahun.

Naib Presiden Haji dan Umrah MATTA, Mohd Azri Abd Razak berkata, kerajaan mengambil langkah tepat dalam memastikan bakal jemaah haji daripada golongan B40 terus diberikan keutamaan dan bantuan untuk menunaikan ibadah itu.

“Menjadi tanggungjawab kerajaan membantu golongan tersebut dari segi kewangan supaya mereka dapat membuat persiapan dengan lancar dan teratur.

“Namun bagi golongan M40 dan T20, kerajaan juga perlu memikirkan kaedah terbaik dalam membantu mereka kerana bukan semua mampu dan memilih menunaikan haji secara swasta, ada juga dalam kalangan mereka masih memerlukan bantuan kerajaan,” katanya kepada Bernama.

Semalam, Perdana Menteri, Datuk Seri Anwar Ibrahim mengumumkan kerajaan akan menanggung kenaikan kos menunaikan ibadah haji sebanyak RM1,000 bagi setiap jemaah haji golongan B40 pada tahun ini.

Sementara itu, Presiden Persatuan Pengusaha Pelancongan Bumiputera Malaysia (BUMITRA Malaysia) Harun KC Ahmmu menyifatkan bantuan itu sebagai ‘rezeki’ dan berita gembira buat bakal ‘tetamu Allah’ di saat pelbagai kos bagi menunaikan haji dijangka terus meningkat.

“Kita sebagai rakyat amat berterima kasih dengan pengumuman ini,” katanya.

Warga emas dari Terengganu, Sharifah Zaleha Syed Ibrahim, 70, berkata beliau bersyukur dengan pengumuman itu yang sedikit sebanyak dapat membantu meringankan beban kewangannya jika menerima tawaran ke Tanah Suci tahun ini.

“Syukur lah kerajaan sudi tanggung tambahan kos lagi RM1,000 itu, kalau tidak terpaksa la makcik cari duit lagi RM1,000 kalau dapat surat tawaran,” katanya yang telah menerima surat tawaran menunaikan haji pada 2020 namun terpaksa ditangguhkan akibat penularan COVID-19.

Mohamad Fazil Abdul Aziz, 58, dari Kepala Batas, Pulau Pinang yang bekerja sebagai pesawah berkata, bantuan itu memberi kelegaan kepada golongan B40 termasuk dirinya walaupun jumlah tersebut mungkin dilihat kecil buat sesetengah pihak.

“Mungkin bagi orang lain jumlah RM1,000 itu biasa tapi bagi kami B40 ni…jumlah tu  besar dan saya percaya ia sangat melegakan kepada sesiapa yang dapat ke Makkah tahun ini,” katanya yang turut berharap dipilih sebagai jemaah haji musim ini.

Peniaga nasi lemak, Fatimah Kassim, 49, pula berkata bantuan itu membuktikan kerajaan terutamanya Perdana Menteri amat prihatin dengan nasib golongan B40 ketika kos menunaikan haji tahun ini dijangka meningkat.

“Kita tahu kos menunaikan haji semakin meningkat sekarang ni, jadi dengan bantuan itu sekurang-kurangnya jemaah boleh gunakan RM1,000 yang sepatutnya dibayar sendiri sebagai belanja mereka di sana,” katanya.

Media sebelum ini melaporkan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar memaklumkan Tabung Haji menjangkakan kos bagi menunaikan haji tahun ini akan meningkat lebih RM2,000 kepada RM30,850 bagi seorang.-BERNAMA


PRIHATIN, MAIWP bantu 1,100 pelajar asnaf

SENTUL: Seramai 1,100 pelajar dari golongan B40, asnaf menerima sumbangan wang tunai dan keperluan pengajian menerusi program Townhall Nasional Wilayah Persekutuan pada Sabtu.

Inisiatif sumbangan bernilai RM2 juta itu diberi oleh Yayasan Prihatin Nasional (PRIHATIN) dengan kerjasama Majlis Agama Islam Wilayah Persekutuan (MAIWP) dan Bank Rakyat bertujuan meringankan beban pelajar.

Penerima sumbangan terdiri daripada pelajar University College MAIWP International (UCMI), Kolej Profesional Baitulmal Kuala Lumpur (KPBKL) dan Universiti Poly-Tech Malaysia (UPTM).

Ketua Pegawai Eksekutif PRIHATIN, Datuk Mohd Aizuddin Mohd Ghazali berkata, pelbagai jenis bantuan dihulurkan kepada pelajar seperti komputer riba, wang tunai, cermin mata dan lain-lain keperluan asas.

“Semua bentuk sumbangan adalah bagi meringankan beban pelajar dalam situasi kos sara hidup tinggi ketika ini.

“Pada program sama iaitu slot Membentuk Siswa Madani – Mahasiswa Sebagai Pemimpin Masa Hadapan turut diadakan sesi Townhall Ikon Nasional bersama Tan Sri Dr. Mohd Daud Bakar dan Pengerusi MAIWP.

“Perkongsian pengalaman Ikon Nasional ini diharap dapat beri hala tuju kepada mahasiswa supaya mereka boleh ikut jejak mereka yang berjaya, ” katanya kepada media.

Terdahulu, Menteri di Jabatan Perdana Menteri (Hal Ehwal Agama), Datuk Dr Mohd Nai’im Mokhtar hadir menyempurnakan perasmian Program TownHall Ikon Nasional Membentuk Siswa Madani peringkat Wilayah Persekutuan anjuran PRIHATIN di Dewan Tun Syed Nasir UKM, di sini.

Turut hadir, Penasihat Pendidikan dan Biasiswa PRIHATIN, Tan Sri Sahol Hamid Abu Bakar; Pengerusi MAIWP, Tan Sri Mohd Daud Bakar.

Pada program sama, program IKON turut diwujudkan dengan menjemput beberapa ikon negara, pelbagai bidang untuk perkongsian ilmu dan pengalaman seterusnya melahirkan graduan mentaliti kelas pertama.

Author

Tun Puteh Wanti

View all posts

View all posts


Kerajaan tidak jalankan tapisan, pengklasifikasian kandungan media sosial – Fahmi

KUALA LUMPUR: Kerajaan tidak menjalankan tapisan atau pengklasifikasian kandungan bagi membenar atau tidak membenarkan sebarang bentuk aplikasi atau platform untuk digunakan pengguna Internet, kata Menteri Komunikasi dan Digital, Fahmi Fadzil.

Beliau berkata, kerajaan juga pada masa ini, tidak mengenakan apa-apa lesen kepada mana-mana penyedia platform media sosial termasuk aplikasi permesejan segera seperti WhatsApp, Wechat, MiChat dan lain-lain.

“Bagaimanapun, bagi aplikasi yang secara jelas melanggar peruntukan undang-undang seperti membuat penipuan, penyamaran dan sebagainya, tindakan sewajarnya boleh diambil termasuk menyekat aplikasi berkenaan daripada diguna pengguna di Malaysia.

“… tindakan-tindakan penguatkuasaan yang dijalankan kerajaan adalah berdasarkan aduan daripada masyarakat awam dan pihak yang terkesan berlandaskan lunas perundangan sedia ada,” katanya pada sesi soal jawab di Dewan Rakyat hari ini.

Beliau menjawab soalan P. Prabakaran (PH-Batu) mengenai sama ada kerajaan berhasrat mengkaji semula kebenaran penggunaan aplikasi Telegram, Wechat, Michat dan beberapa aplikasi chat lain yang dilihat banyak pengaruh negatif untuk generasi muda.

Fahmi berkata, sekiranya terdapat pihak atau individu melakukan sebarang tindak-tanduk atau memuat naik kandungan yang melanggar peruntukan undang-undang sedia ada, tindakan perundangan boleh diambil terhadap pihak dan individu berkenaan, bukan kepada platform yang menjadi medium perkongsian kandungan atau maklumat.

Menjawab soalan tambahan Prabakaran berhubung hasrat kerajaan memberi platform kepada belia luar bandar menggunakan media sosial untuk karya kreatif, Fahmi berkata kerajaan melalui Suruhanjaya Komunikasi dan Multimedia (MCMC) telah mewujudkan 911 Pusat Ekonomi Digital (PEDi) di seluruh negara.

Beliau menjangkakan jumlah PEDi akan ditambah untuk memangkin ekonomi digital dengan kerjasama penyedia platform media sosial bagi menggalakkan penyertaan anak muda dalam ekonomi digital menerusi platform itu.

“Kerajaan melihat media sosial juga memainkan peranan yang amat penting bukan hanya sebagai medium berekspresi tetapi juga ekonomi digital.

“Ramai dalam kalangan anak-anak muda sekarang melakukan jualan secara dalam talian contohnya seorang usahawan muda seperti Khairulaming yang telah merekodkan jualan Sambal Nyet itu sebanyak RM21.5 juta untuk dua tahun kebelakangan ini,” katanya.


Inter Miami jadi destinasi pilihan Messi

PEMENANG Ballon D’or sebanyak tujuh kali, Lionel Messi hari ini mengesahkan dia menyertai kelab Major League Soccer (MLS) iaitu Inter Miami.

Sebelum ini, Messi yang berusia 36 tahun pernah dikaitkan dengan perpindahan ke kelab di Liga Arab Saudi dan pulang semula ke Barcelona.

“Saya membuat keputusan bahawa saya akan ke Miami, perjanjian belum sempurna 100 peratus, tetapi kami memutuskan untuk meneruskan karier di sana,” kata Messi dipetik akhbar Sepanyol, Diario Sport dan Mundo Deportivo.

Kelab Inter Miami ditubuhkan pada tahun 2018 ini merupakan milik bekas pemain bintang Manchester United dan Real Madrid, David Beckham.

Berita mengenai perpindahan pemain bintang Argentina itu turut disahkan oleh mereka di media sosial.

Author

Muhammad Nor Fadzly Mahat

View all posts

View all posts


Seorang maut dalam sambutan Piala Dunia di Argentina

SAMBUTAN kejuaraan Piala Dunia yang dimenangi Argentina telah dicemari dengan kematian seorang peminat berusia 24 tahun, selepas dia terjatuh di perarakan setelah melompat-lompat ketika meraikan kemenangan yang dramatik ke atas Perancis pada Selasa.

Lionel Messi dan pemain Argentina yang lain menghadiahkan kejayaan Piala Dunia pertama negara itu sejak 1986 dan ia menyebabkan berjuta-juta orang di Argentina mengadakan pesta.

Disebabkan faktor keselamatan, perarakan itu terpaksa dihentikan kerana terdapat peminat yang melompat ke atas bas yang dinaiki oleh skuad Argentina. Kementerian Kesihatan Buenos Aires memberitahu terdapat seorang peminat meninggal dunia di hospital akibat kecederaan kepala semasa perarakan berlangsung.

Kenyataan daripada polis di Buenos Aires kepada La Nacíon berkata, “lelaki itu sedang melompat ke atas bumbung, meraikan kejayaan Pasukan Kebangsaan, sehingga bumbung pecah dan dia jatuh,” membawa kepada kematian. Dia meninggal dunia di Hospital Fernández di Buenos Aires.

Selain itu, terdapat seorang  kanak-kanak lelaki berusia lima tahun yang koma selepas mengalami kecederaan kepala yang serius berikutan insiden di Plaza San Martin, di mana dia meraikan kemenangan Piala Dunia Argentina bersama ibu bapanya.

Dalam satu kenyataan oleh La Nacion memberitahu, sekeping marmar telah jatuh dari monumen semasa pesta itu lalu terkena kanak-kanak tersebut yang kini berada dalam rawatan rapi.

Author

View all posts


PRN: Pimpinan PKR, UMNO peringkat negeri sudah bincang secara tidak rasmi – Rafizi

KUALA TERENGGANU: Sudah ada perbincangan tidak rasmi antara PKR dan UMNO di peringkat negeri termasuk Terengganu berkenaan Pilihan Raya Negeri (PRN), kata Timbalan Presiden PKR, Rafizi Ramli.

Beliau berkata bagaimanapun, perbincangan itu hanyalah proses suai kenal antara kepimpinan kedua-dua parti dan bukannya melibatkan sebarang keputusan atau prinsip berhubung PRN.

“(Perbincangan mengenai PRN) belum secara rasmi. Yang berlaku sekarang secara tidak rasmi. Maksudnya di peringkat negeri masing-masing. Di Terengganu pun Nik Nazmi Nik Ahmad, Pengerusi Majlis Pimpinan Negeri Kelantan dan Terengganu sudah jumpa dengan (Datuk Seri) Ahmad Said (Pengerusi Badan Perhubungan UMNO Terengganu),” katanya.

Rafizi yang juga Menteri Ekonomi berkata demikian kepada pemberita selepas merasmikan Konvensyen Pilihan Raya PKR Negeri Terengganu di Taman Tamadun Islam di sini hari ini.

Katanya, keputusan mengenai PRN termasuk pembahagian kerusi dan penggunaan logo akan terlebih dahulu dibincangkan secara rasmi oleh kepimpinan parti-parti di peringkat pusat. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


KJ, Noh Omar dipecat dari UMNO

CYBERJAYA: Status jawatan bekas Ketua Pemuda UMNO, Khairy Jamaluddin akhirnya terjawab apabila beliau dipecat dalam parti berkenaan.

Perkara itu dimaklumkan Ahli Majlis Kerja Tertinggi (MKT) UMNO, Datuk Dr Mohd Puad Zarkashi menerusi hantaran di Facebook rasminya pada Jumaat malam.

Turut dipecat, bekas Pengerusi UMNO Selangor, Tan Sri Noh Omar.

“Pembersihan total dilaksanakan. Pedih tetapi perlu.

“Dipecat ialah KJ dan Noh Omar. Digantung enam tahun Hishamuddin Hussien On, Fathul Bahri, Shahril Hamdan, Maulizan Bujang dan Salim Sharif.

“Semuanya atas cadangan Lembaga Disiplin. Saya ulas esok pagi,” tulisnya ringkas.

Author

Diyana Rahip

View all posts

View all posts


PRU15: Pengundi awal tunai tanggungjawab esok

KUALA LUMPUR: Pengundian awal bagi Pilihan Raya Umum ke-15 (PRU15) akan berlangsung esok untuk anggota keselamatan dan pasangan mereka menunaikan tanggungjawab masing-masing.

Turut diadakan serentak ialah pengundian awal bagi Pilihan Raya Kecil (PRK) Dewan Undangan Negeri (DUN) Bugaya, Sabah yang tertangguh ekoran proklamasi darurat bagi mencegah penularan COVID-19.

Sejumlah 578 pusat pengundian awal di seluruh negara akan dibuka bermula pukul 8 pagi, melibatkan 970 tempat mengundi/saluran.

Berdasarkan warta Kerajaan Persekutuan bertarikh 31 Oktober 2022 yang dimuat naik di laman sesawang Suruhanjaya Pilihan Raya (SPR), pusat mengundi awal akan ditutup secara berperingkat antara 12 tengah hari hingga 5 petang.

Daftar pemilih yang digunakan bagi PRU15 mengandungi 146,737 orang tentera serta pasangan dan  118,794 orang polis serta pasangan Polis Pasukan Gerakan Am (PGA).

Sebahagian anggota keselamatan yang tidak dapat hadir mengundi awal kerana terpaksa bertugas boleh memohon untuk mengundi secara pos (Kategori 1A).

Antara tempat mengundi awal ialah Ibu Pejabat Polis Kontinjen (IPK), Ibu Pejabat Polis Daerah (IPD) dan kem-kem tentera.

PRU15 melibatkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15).

Tempoh berkempen ditetapkan selama 14 hari bermula hari penamaan calon pada 5 November lepas dan akan berakhir pada 11.59 malam, 18 November, manakala hari pengundian pada 19 November. – BERNAMA


Tiada perubahan kerajaan dalam masa terdekat – Anwar

KUALA LUMPUR: Pengerusi Pakatan Harapan, Datuk Seri Anwar Ibrahim menyelar tindakan segelintir pihak yang mendakwa seolah-olah ada perubahan dalam kerajaan pimpinannya ketika ini.

Malah kata Anwar, majoriti Ahli Parlimen ketika ini tetap bersama dengan Kerajaan Perpaduan sehingga tamat penggal.

“Saya sebutkan di sini, majoriti besar Ahli Parlimen adalah tetap dengan pengukuhan Kerajaan Perpaduan sehingga selesai lima tahun.

“Saya terharu dan berbangga dengan kenyataan-kenyataan daripada pimpinan yang menyatakan persediaan mereka untuk memperkukuh kerajaan.

“Secara tak langsung menolak kenyataan golongan yang terdesak, gunakan sentimen agak sempit dan agama secara melulu serta jumud,” katanya.

Beliau berkata demikan pada sidang akhbar dalam Mesyuarat Majlis Perundingan Pimpinan Kerajaan Perpaduan Malaysia di Menara Dato’ Onn, Pusat Dagangan Dunia (WTC), Selasa malam.

Dalam pada itu, beliau yang juga Perdana Menteri memaklumkan pengumuman semua calon Pilihan Raya Negeri (PRN) dalam gabungan tersebut akan diumumkan dalam masa terdekat selepas dimuktamadkan malam tadi.

Katanya, hanya satu atau dua negeri sahaja masih belum selesai dan akan dibincangkan bersama kepimpinan parti dalam kadar segera.

“Sikit sahaja lagi kita akan selesaikan. Insha-Allah dalam dua tiga hari kita umum tarikh,” katanya – KOSMO! ONLINE

Author

Media Variasi

View all posts

View all posts


Kabinet Perpaduan berteraskan asas kukuh, bina semula negara – Pakar perlembagaan

KUALA LUMPUR: Pembentukan Kabinet Kerajaan Perpaduan oleh Perdana Menteri, Datuk Seri Anwar Ibrahim dilihat tepat dan bersesuaian berteraskan asas yang kukuh dalam membina semula negara.

Pakar Perlembagaan, Datuk Dr Wan Ahmad Fauzi Wan Husain berkata, pemilihan menteri-menteri adalah berdasarkan hieraki dalam parti, pengalaman dan kepakaran masing-masing.

“Di peringkat pertama Anwar telah melakukan langkah yang betul dengan membenarkan parti yang menyertai Kerajaan Perpaduan ini untuk menamakan calon mereka sendiri.

“Adakah wajar sekiranya apabila beliau membentuk Kerajaan Perpaduan, (beliau) tidak menyerahkan budi bicara (mereka) yang menganggotainya? Perkara ini adalah pendekatan yang boleh mengelakkan “politicking dalam parti,” katanya dalam program Ruang Bicara yang disiarkan Bernama TV malam tadi.

Wan Ahmad berkata sekiranya Anwar memilih mana-mana calon tanpa melihat hieraki dalam parti berkenaan, sudah pasti akan mengakibatkan berlakunya pergolakan dalam parti itu.

“Di manakah konsep kesetiaan kepada pimpinan parti. Oleh itu pemilihan dibuat untuk mengukuhkan kestabilan, dan saya melihat pendekatan ini lebih menghormati kepada hieraki dalam parti berkaitan,” katanya.

Sementara itu, Ahli Majlis Perniagaan dan Perindustrian Kebangsaan Malaysia (NCCIM), Datuk Dr AT Kumararajah berkata, pemilihan ahli Kabinet Kerajaan Perpaduan itu adalah kerana mereka mampu membawa kestabilan kepada ekonomi.

“Saya pasti ramai yang mahu melihat Perdana Menteri kita mengemudi negara ini dengan pengalaman dan kepakarannya apabila melihat portfolio beliau yang pernah menjadi Menteri Kewangan dahulu.

“Pelantikan beliau sebagai Menteri Kewangan diharap dapat memberi kesan kepada pasaran domestik dan pelaburan. Ini kerana cabaran ekonomi pada tahun 2023 adalah tinggi dan perlukan pengalaman beliau sekurang-kurangnya untuk dua tahun. Pembentangan bajet juga memerlukan seseorang yang berpengalaman bagi mengimbangi semua pemegang taruh,” katanya. – BERNAMA


Tun M nasihat pelajar jangan bergantung sepenuhnya pada guru

KUALA LUMPUR: Tun Dr Mahathir Mohamad menasihatkan pelajar agar tidak bergantung sepenuhnya ke atas guru kerana tidak semua guru ada teknik pengajaran yang baik dan ini akan memberi impak kepada pelajar.

“Namun melalui bantuan teknologi, ia akan membantu guru-guru ini menyampaikan bahan pengajaran secara meluas sekali gus membolehkan pelajar-pelajar ini mendapat peluang belajar yang sama.

“Pada masa yang sama perlu ada seliaan guru kelas secara fizikal untuk membantu,” katanya.

Beliau berkata demikian bersempena meraikan kecemerlangan 335 pelajar
pada Majlis Anugerah Cemerlang SPM 2021, baru-baru ini.

Berkongsi jawapan dalam sesi wacana yang dikendalikan moderator Muhd Habibunajjar Sazali itu, Tun Mahathir yakin dalam menghasilkan pelajar cemerlang selain penggunaan teknologi, guru juga adalah faktor penting dalam memastikan cara penyampaian yang lebih berkesan.

Bersetuju dengan kenyataan teknologi sebagai keperluan dalam sistem pendidikan kini, namun menurut negarawan ini tidak semua boleh diaplikasikan secara mendadak kepada pelajar memandangkan perlu ada saringan dalam membentuk karakter yang sesuai.

“Kita tahu, teknologi bergerak laju dan hampir setiap hari ada penemuan baharu.

“Menjadi keperluan melengkapkan pelajar dengan kemahiran ini dengan pengetahuan yang sesuai dengan karakter.

“Kerana kita tidak mahu kemahiran yang ada ini disalah gunakan,” katanya

Mantan Perdana Menteri ini melihat kemajuan yang diraih negara luar melalui sistem pendidikan yang menggunakan teknologi terkini.

“Malaysia juga tidak ketinggalan berada pada landasan yang sama, namun
dalam mengoptimumkan kelebihan yang ada, perlu ada pembahagian kerja antara tenaga pengajar yang lebih efisien,” katanya.

Berkongsi mengenai ketegasanya dalam memastikan setiap anak-anak di negara ini mendapat pendidikan ketika di era pemerintahannya nyata membawa kepada perubahan Malaysia kini.

Tambahnya antara yang menjadi fokus utamanya juga bagaimana pendidikan juga tidak boleh disalurkan melalui cara yang sama memandangkan tahap penerimaan murid berbeza mengikut kemampuan.

Sementara itu, berkongsi pesanannya kepada semua pelajar di negara ini, Tun Dr Mahathir Mohamad, berharap agar ibu bapa dan guru menjadi pendorong utama kepada pelajar-pelajar ini untuk mendapatkan keputusan yang cemerlang demi masa depan.

Menjadi amalan yang baik juga, jelasnya setiap pelajar ini harus mengulang kaji setiap pelajaran itu secara berulang kali dalam memastikan ilmu itu dapat difahami dengan lebih baik.

Pada majlis sama, Tun Dr Mahathir turut melancarkan inisiatif Malaysia Bangkit Belajar yang memfokuskan kepada pelajar tingkatan tiga hingga lima untuk mendapatkan pembelajaran secara percuma melalui pembelajaran dalam talian yang dikendalikan oleh PTTI.

Inisiatif ini juga sebagai antara cara menyokong rakyat di negara ini terutamanya pelajar yang datang dari keluarga berstatus B40, yang mana PTTI menyediakan pelbagai kemudahan penyampaian ilmu secara percuma melalui aplikasi PTTI Better Result.

Pembelajaran percuma ini boleh diikuti di laman web www.ptti.my

Author

Tun Puteh Wanti

View all posts

View all posts


Rakyat Selangor yang miskin bakal dilindungi insurans

PETALING JAYA: Ini berita gembira bagi Selangor yang hidup susah dan langsung tidak berkemampuan untuk insurans, ” kata Timbalan Setiausaha Agung PKR, Dr Sathia Prakash Nadarajan.

Beliau mengulas inisiatif kerajaan Selangor yang mahu membantu enam juta rakyat negeri itu mendapat perlindungan insurans am.

Beliau berkata inisiatif kerajaan negeri Selangor membantu enam juta rakyat negeri itu mendapat perlindungan insurans am berkumpulan merupakan sesuatu pengumuman yang dinanti-nantikan terutama kepada golongan yang susah.

“Inisiatif itu sekurang-kurangnya dapat membantu golongan yang hidup susah dan langsung tidak berkemampuan untuk memiliki insurans atas desakan hidup selama ini.

“Sebagai seorang yang mempunyai latar belakang perubatan, saya amat memahami kepentingan insurans dalam kehidupan kita, tanpa insurans ianya juga amat sukar terutamanya apabila melibatkan kos perubatan tinggi terutamanya apabila terjadi kemalangan luar jangka.

“Ada juga pesakit saya mengadu kepada saya bahawa mereka terpaksa membatalkan insurans kerana kekangan kewangan disebabkan oleh kos sara hidup yang semakin meningkat, bilangan keluarga ramai mahupun gaji sedia ada tidak mencukupi,” katanya dalam satu kenyataan.

Dalam pada itu, Dr Sathia yang juga membuka klinik SP Care di Rawang berkata syarat untuk mendapatkan insurans itu juga amat mudah dan senang.

Beliau berkata sangat gembira dan mengalu-alukan inisiatif serta usaha yang di bawa oleh Menteri Besar Selangor, Amirudin Shari.

“Syaratnya juga amat mudah dan menyenangkan, anda perlu lahir di negeri ini atau menjadi pengundi di Selangor.

“Sungguh adil dan senang sekali. Tanpa banyak birokrasi,” katanya.

Pada 30 Ogos lalu Amirudin mengumumkan insurans itu ditawarkan buat penduduk dari usia 30 hari ke 80 tahun.

Inisiatif Skim Insurans Hayat Selangor (INSAN) bagi membantu meringankan beban mereka yang dihimpit masalah.

Amirudin berkata setiap individu akan menerima perlindungan RM10,000 untuk kematian, kemalangan dan kecederaan mengikut jenis.

Skim insurans dengan nilai perlindungan RM60 bilion boleh didaftar mulai 1 Okt ini.

Dr Sathia yang juga Ketua Cabang Hulu Selangor
inisiatif kerajaan negeri Selangor menunjukkan mereka amat menghargai nyawa setiap rakyatnya dan ianya sungguh membanggakan.

Author

Fhatihah Zakinan

View all posts

View all posts


Gerhana bulan penuh dapat dilihat pada 8 November

CYBERJAYA: Fenomena gerhana bulan penuh akan dapat dilihat pada 8 November, yang akan berlaku 5.8 hari sebelum bulan berada pada kedudukan 404,923 kilometer dari bumi (apogee).

Agensi Angkasa Malaysia (MYSA) berkata, fenomena ini dapat dilihat secara keseluruhan di Asia, Australia, Amerika Utara dan Selatan serta sebahagian utara dan timur Eropah.

“Di Malaysia, fenomena gerhana bulan penuh ini berlaku mulai jam 4.02 petang dan berakhir pada jam 9.56 malam waktu tempatan.

“Fenomena tersebut tidak dapat dilihat di Malaysia pada permulaan fasa gerhana penumbra dan separa kerana ia berlaku apabila bulan berada di bawah ufuk.

“Masyarakat di Malaysia berpeluang menyaksikan fenomena tersebut apabila bulan mulai terbit di ufuk timur ketika ia mula mengalami fasa gerhana penuh bagi penduduk di Sabah dan Sarawak.

“Manakala bagi kebanyakan kawasan di Semenanjung, fenomena tersebut hanya mula kelihatan ketika fasa gerhana maksimum sehingga fasa gerhana penumbra berakhir pada jam 9.56 malam,” kata MYSA dalam kenyataan pada Jumaat.

Menurut MYSA, gerhana bulan penuh ini merupakan ‘central lunar eclipse’, iaitu gerhana bulan yang berlaku apabila cakera bulan melalui paksi bayang umbra bumi yang berada di tengah-tengah bayang umbra bumi.

‘Central lunar eclipse’ merupakan gerhana penuh yang mempunyai nilai magnitud umbra yang tinggi, tempoh yang panjang dan nilai gamma yang rendah.

Jelasnya, magnitud umbra pada kali ini ialah 1.36 dan nilai Gamma adalah 0.26 dengan tempoh gerhana penuh maksimum adalah selama 85.7 minit.

“Oleh itu, pemerhati dinasihatkan untuk berada di kawasan yang tidak mempunyai halangan di arah timur seperti kawasan yang tinggi ataupun pantai yang menghadap ke arah timur supaya dapat menyaksikan gerhana tersebut seawal mungkin,” pesannya lagi.

Author

Faridah Amiratul

View all posts

View all posts


Kubur di Sibu diceroboh, dirosakkan

Ketua Polis Daerah Sibu, ACP Zulkipli Suhaili berkata, siasatan awal mendapati batu nisan pada 11 kubur berkenaan dicabut kemudian dipercayai dihempas sehingga pecah dan patah manakala empat daripadanya mengalami kerosakan pada jubin lot kubur dipercayai akibat dihempas batu nisan.

Beliau berkata, polis menerima laporan daripada seorang lelaki pada 1.58 tengah hari di Balai Polis Pusat Sibu semalam dan siasatan dijalankan sejurus selepas itu.

“Tiada sebarang senjata atau peralatan mencurigakan dijumpai di tempat kejadian. Usaha sedang dijalankan untuk mengesan dan menangkap suspek terlibat,” katanya dalam satu kenyataan kepada Bernama di sini, hari ini.

Zulkipli turut menasihatkan masyarakat Islam agar tidak membuat sebarang spekulasi berhubung kejadian itu sebaliknya segera menyalurkan sebarang maklumat kepada polis atau tampil ke balai-balai polis berdekatan atau terus menghubungi pegawai penyiasat Inspektor Ahmad Hakimi Abd. Azid (01131873715).

Beliau berkata kes itu disiasat di bawah Seksyen 297 Kanun Keseksaan. – BERNAMA


Tak wajar persoal syarat lulus warganegara – Awang Sariyan

CYBERJAYA: Penguasaan bahasa kebangsaan yang menjadi salah satu syarat bagi meluluskan permohonan kewarganegaraan di negara ini tidak wajar dipersoalkan.

Bekas Ketua Pengarah Dewan Bahasa dan Pustaka (DBP), Prof Datuk Seri Dr Awang Sariyan berkata, syarat penguasaan tersebut adalah sangat asas, iaitu sekadar dapat berkomunikasi mudah dalam bahasa kebangsaan.

Menurutnya, ia sebagai mana menurut Perkara 19 Perlembagaan Persekutuan disebut ‘mempunyai pengetahuan bahasa Melayu yang memadai’.

“Saya menyokong pernyataan Menteri Dalam Negeri, Datuk Seri Saifuddin Nasution Ismail di Dewan Rakyat pada 23 Oktober 2023 tentang ketegasan kerajaan dalam penguasaan bahasa kebangsaan sebagai salah satu syarat meluluskan permohonan memperoleh kewarganegaraan.

“Tidak wajar mana-mana pihak mempersoalkan syarat itu kerana di negara-negara lain pun syarat itu dilaksanakan,” katanya dalam satu kenyataan pada Selasa.

Tambahnya, kelonggaran sehingga meluluskan pemohon yang memperoleh dua daripada skala lapan syarat penguasaan bahasa kebangsaan perlu dielakkan, supaya tidak ada pemohon yang memandang ringan keperluan menguasai bahasa kebangsaan untuk menjadi warganegara.

“Langkah yang dapat dilakukan adalah dengan menggalakkan pemohon mengikuti kursus asas bahasa kebangsaan yang boleh dianjurkan oleh pihak tertentu, dengan kerjasama dan pemantauan DBP,” katanya.

Pada Isnin, Saifuddin Nasution berkata, ujian penguasaan bahasa Melayu dikenal pasti sebagai antara punca kebanyakan pemohon warga emas gagal bagi permohonan taraf warganegara Malaysia.

Katanya, ujian itu menjadi syarat bagi permohonan berkenaan.

Beliau berkata demikian ketika menjawab soalan tambahan Datuk Seri Dr Wee Jeck Seng (BN-Tanjung Piai) di Dewan Rakyat, berhubung isu permohonan warganegara golongan warga emas yang tidak diluluskan, selain mengambil masa lama untuk proses kelulusan.

Author

Fazleen Safina Abd Jamil

View all posts

View all posts


PPK USM anjur program ‘Digital Literacy’, bantu pelajar kendali dunia digital

CYBERJAYA: Universiti Sains Malaysia (USM) menerusi Pusat Pengajian Komunikasi (PPK) menganjurkan program Digital Literacy di Sekolah Menengah Kebangsaan (SMK) Abdullah Munshi, Pulau Pinang, baru-baru ini.

Program tajaan Jaringan Industri dan Masyarakat (BJIM) USM itu melibatkan 20 orang pelajar Tingkatan 2 SMK Abdullah Munshi dengan tujuan memberi pengetahuan dan kecekapan menggunakan media digital.

“Seramai 20 orang pelajar tingkatan 2 dari sekolah ini telah menyertai program selama 9 jam yang telah diadakan selama 3 hari iaitu pada 22 dan 29 September serta 2 Oktober 2023.

“Program tajaan Jaringan Industri dan Masyarakat (BJIM) USM ini bertujuan untuk memberikan kemahiran teknikal untuk mengendalikan internet dengan baik, menajamkan kemahiran kognitif dalam menilai, mencipta, berkongsi maklumat dalam talian dan melindungi diri daripada kemudaratan dalam talian.

“Dalam program ini, pelajar-pelajar telah didedahkan dengan pelbagai topik yang penting mengenai kemahiran digital seperti pengenalan kepada literasi digital, mencari, menilai dan mengesahkan maklumat, pemikiran kritis, komunikasi berkesan, budaya digital, keselamatan dalam talian dan netiquette,” kata PPK USM dalam satu kenyataan.

Dalam pada itu, Ketua Projek Digital Literacy, Profesor Madya Dr Bahiyah Omar berkata, program berkenaan nyata menjadi platfom membantu anak muda memahami konsep dunia digital.

“Program ini sedikit sebanyak memberikan pengetahuan kepada anak-anak muda untuk mengetahui apa yang mereka boleh dan tidak boleh buat dalam dunia digital,” katanya.

Sementara itu, peserta Digital Literacy, Raffael Damien Merza Zulkifli berkongsi pengalamannya yang memperoleh pelbagai input menarik berkaitan aspek pengendalian dunia maya menerusi program berkenaan.

Manakala seorang lagi peserta, Nursyasya Ariesya Shuhaimi berkata, penglibatan dalam program Digital Literacy amat membantu dirinya mempelajari aplikasi baru dan cara menyemak berita palsu.

“Walaupun saya tahu banyak perkara mengenai dunia digital, tetapi program ini telah memberikan informasi baru dan kejelasan mengenai apa yang boleh saya buat dan tidak dalam dunia maya.

“Program ini juga sebenarnya membuka minda saya bahawa dunia maya ini sangat luas dan banyak cabarannya,” ujarnya.

Author

Diyana Rahip

View all posts

View all posts


KPM kaji keperluan wujudkan pembantu guru, atasi beban tugas guru

Timbalan Menteri berkenaan, Lim Hui Ying berkata, selain itu KPM juga telah melaksanakan tujuh langkah bagi memastikan isu beban tugas guru dapat ditangani segera bermula sesi persekolahan 2023-2024.

Beliau berkata, antara tujuh langkah tersebut iaitu memansuhkan pertandingan, sambutan atau majlis di semua peringkat yang tidak memberi impak besar terhadap pembelajaran murid serta pelaksanaan penilaian kendiri sekolah Standard Kualiti Pendidikan Malaysia tahun 2023 yang melibatkan guru kepada setahun sekali sahaja.

“Menetapkan waktu mengunci masuk rekod kehadiran murid yang lebih fleksibel dalam sistem e-kehadiran sekolah KPM iaitu 12 tengah hari untuk sesi pagi dan 5 petang untuk sesi petang; pelantikan pengawas peperiksaan awam terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru dan institut pengajian tinggi.

“Mengehadkan penganjuran sambutan Hari Guru Tahunan kepada peringkat kebangsaan dan sekolah sahaja. Selain itu, autonomi guru dalam perancangan pelaksanaan pengajaran dan pembelajaran (PdP) serta pentaksiran bilik darjah diperkukuh dengan menjadikan Dokumen Standard Kurikulum dan Pentaksiran sebagai rujukan,” katanya.

Beliau berkata demikian bagi menjawab soalan Senator, Datuk Arman Azha Abu Hanifah mengenai rangka perancangan kementerian bagi menyelesaikan permasalahan beban kerja guru yang membawa kepada persaraan awal golongan pendididik, pada sesi soal jawab lisan di Dewan Negara hari ini.

Lim turut memaklumkan, tindakan guru yang bersara awal akan mengurangkan tenaga guru berpengalaman namun perkara itu tidak dapat dihalang kerana ia merupakan hak setiap guru.

“Kita tidak boleh memaksa untuk mereka terus berkhidmat namun KPM akan cuba sedaya-upaya menggalakKan guru supaya terus mengajar sehingga tibanya waktu mereka untuk bersara wajib pada usia 60 tahun,” katanya. – BERNAMA


TMJ pertikai kelab bola sepak enggan guna rumput ‘Zeon Zoysia’

KUALA LUMPUR: Pemilik kelab Johor Darul Ta’zim (JDT), Tunku Ismail Sultan Ibrahim mempertikaikan tindakan kelab bola sepak dalam negara yang enggan menerapkan penggunaan rumput jenis ‘Zeon Zoysia’ di stadium masing-masing atas alasan kos penyelengaraan yang tinggi.

Tunku Ismail bertitah adalah sesuatu yang tidak masuk akal untuk kelab bola sepak memberikan alasan demikian memandangkan kira-kira RM300,000 peruntukan setahun diperlukan bagi tujuan penyelengaraan padang rumput jenis itu.

“Bagi saya ia bukan satu alasan kerana peruntukan paling kurang dalam Liga Super hari ini adalah RM8 juta bagi sesebuah pasukan. Kos selenggara padang tak mencecah lebih daripada RM300,000 jadi apa logiknya tiada pasukan boleh jaga padang? Ada kelab dapat peruntukan berpuluh juta daripada kerajaan negeri takkan tak boleh jaga?

“Mungkin mereka tidak tahu apa-apa tentang bola sepak atau tiada kesungguhan terhadap sukan tersebut atau ada agenda jangka masa panjang, kerana kalau dlihat di mana-mana negara yang maju dalam bola sepak semua memberikan keutamaan terhadap padang dahulu kerana ia mencerminkan pengurusan kelab,” titah baginda dalam sidang media selepas merasmikan projek penggantian rumput baharu jenis ‘Zeon Zoysia’ di Stadium Nasional Bukit Jalil di sini, hari ini.

Tunku Mahkota Johor itu dalam masa sama mengakui tidak faham dengan pendirian kebanyakan kelab berhubung penggunaan rumput tersebut yang dilihat lebih mendatangkan kesan positif kepada kelab dalam mengharungi sebarang perlawanan mereka.

“Sekarang ialah masa untuk berubah sampai bila lagi kita nak macam ini. Inisiatif Menteri Belia dan Sukan Hannah Yeoh dan Kementerian Belia dan Sukan (KBS) untuk tawar pertingkatkan padang di setiap stadium dalam negara adalah satu tawaran baik dan perlu disambut baik oleh kelab lain,” titah baginda.

Minggu lepas, KBS menawarkan peruntukan menerusi dana geran padanan kepada semua exco belia dan sukan negeri bagi menaik taraf padang bola sepak dengan penanaman rumput jenis ‘Zeon Zoysia’ di padang yang terpilih.

Menterinya, Hannah Yeoh berkata, tawaran itu dibuat ketika mesyuarat pertama KBS bersama exco setiap negeri yang diadakan Januari lepas dan kini pihaknya sedang menunggu maklum balas setiap wakil negeri yang dijangka akan disampaikan dalam mesyuarat kedua akan datang. – BERNAMA